Harremanetarako Nazioarteko Taldeak gogoratu du gobernuek oraindik ez dutela "erantzun positiborik" eman

"Euskal Herrian gatazkaren konponbidea bultzatu, erraztu eta arintzeko betekizunarekin jarraitzeko" beste bilera bat egin zuen hilaren 6an, Londresen. ETAk urriaren 20an jakinarazi zuen borroka armatua bukatu duela, eta Donostiako konferentziako ebazpenak Espainiari eta Frantziari "soilik gatazka armatuaren ondorioez" aritzeko elkarrizketa zabaltzeko eskatzen die.

Harremanetarako Nazioarteko Taldeak esan du Espainiako eta Frantziako gobernuek ez dutela "erantzun positiborik" eman ETAk borroka armatua utzi ondoren. Taldeak ohar baten bidez jakinarazi du abenduaren 6an bilera bat egin zuela Londresen, "Euskal Herrian gatazkaren konponbidea bultzatu, erraztu eta arintzeko betekizunarekin jarraitzeko".

Donostiako urriko Nazioarteko Konferentziaren ebazpenaren bigarren puntuak dio ETAk indarkeria behin betiko utzi duela jendaurrean adierazi ostean, bi gobernuek "soilik gatazka armatuaren ondorioez" aritzeko elkarrizketa zabaldu beharko luketela. Konferentzia izan eta hiru egunera jakinarazi zuen bere erabakia ETAk, urriaren 20an. Harrezkero ere, ordea, Espainiak eta Frantziak atxiloketa batzuk egin dituzte, eta Espainiaratze batzuk ere izan dira.

Taldeak aipatu du nola esan zuen Mariano Raxoi Espainiako hurrengo presidenteak ETAren ebazpena “pauso garrantzitsua” izan dela, edo Europako Batzordeko presidentearen nola aitortu zuen "benetazko une historiko bat" dela gaurkoa. "Eutsi egin behar zaio Nazioarteko Konferentzian eta justu berehala lortutako bultzadari. Berriki izandako hauteskundeek agerian utzi dute soilik prozesu demokratikoek funtzionatzen dutela".

Konferentziako buruzagiekin lankidetzan jarduteko batzorde bat eratzeko pausoak finkatuko ditu Harremanetarako Nazioarteko Taldeak, oharrean dioenez. "Egoeraren eboluzioa behatzen jarraituko du taldeak, eta iritzi publikoaren konfiantza sustatzeko neurriak sostengatu eta bultzatzeko prest dago, gizarte zibilarekin eta alderdi politiko guztien artean gauzatu beharreko elkarrizketa barne, egungo egoera gizatiartzeko".

Kofi Annan, Gro Harlem Brundtland, Bertie Ahern, Pierre Joxe, Gerry Adams eta Jonathan Powell izan ziren konferentziako buruzagiak. Harremanetarako Nazioarteko Taldea Silvia Casalek, Pierre Hazanek, Raymond Kendallek, Nuala O'Loanek eta Alberto Spektorowskik osatzen dute, Brian Currinek sustatuta.


Euskaldun izatea ospatuko du Kontseiluak, Anaitasunan, apirilaren 25ean

«Zergatik nahi dugu euskaraz bizi?». Hori galdetu dio bere buruari Eneko Olasagasti zinemagile eta ekoizleak, Kontseiluaren apirilaren 25eko ekitaldia prestatzeko. Erantzuna ekitaldian islatuko du: «Euskaldun izatea ospatuko duen festa bat izango da». Anaitasuna kiroldegia euskaldunei eskerrak emateko gunea izango da datorren larunbatean. Hori baita Kontseiluaren xedea: «Jendea ateratzea esanez: 'Bai, merezi du euskaldun izatea'».

Ekitaldiaren alderdi artistikoa prestatzeko lantaldeko burua da Olasagasti; «emozio handiko» saioa ziurtatu zuen. «Ekitaldia ez da ohikoa izango; protagonistak euskaraz bizi nahi duten herritarrak izango dira». Nafarroako irrati euskaldunetako esatarien ahotsek gidatuko dute saioa, eta Julio Soto eta Alaia Martin bertsolariak eta Demonde Quartet musika taldea izango dira, besteak beste, oholtza gainean.

Aldaketarako oinarriak

Euskalgintzak euskararen normalizazioan aurrera egiteko hartu beharreko hamahiru neurri aurkeztuko ditu Kontseiluak. Nafarroako hizkuntza politikak «ezinbesteko» aldaketa behar duela azaldu zuen atzo Maite Inda Kontseiluko kideak. Normalizazio prozesua lau zutabetan oinarritu behar da, haren ustez: corpus juridikoan, plangintzetan, baliabideetan eta herri gogoan. Zutabeak eta neurriak «metaforikoki» aurkeztuko dituzte, baina, ekitaldian. Neurri multzo zehatza ekitaldiaren ondoren egingo dute publiko.


Txakurrak maite zituen gizonaren usnan

BIZITZA HISTORIA BAINO ZABALAGOA DA. Hasierako aipu hori ez da nirea, ezta eleberri puska honen egilearena ere. Puska, ez 760 orrialde luze dituelako, egileak taxututako hitz elemeniak “gogor” kolpatuko zaituelako baizik. Historia nobela da, “gure” historiaren istorioa, XX. mendeko historiaren –aldi baten– fikzio zirraragarria. Bi dira pertsonaia nagusiak: Léon Trotsky eta Ramón Mercader. Iraganeko iraultzen ildoetan ibilitakoa bazara, ezagutzen dituzu bi pertsona horien nondik norakoak. Edonola ere, Sobietar Batasun ohikoa eta Kubako historia garaikidea ezagutzeko parada bikaina duzu, ederki islatzen du giza historiaren espiritua.

Oporraldiko irakurketa jarraikorra eskatzen eta eskertzen du Leonardo Paduraren lanak. Txakurrak maite zituen gizonaren inguruan ibiliko zara, baita haren atzetik dabilen gizonaren alboan ibili ere. Paraxodikoa bada ere, bigarrena ez da CIAko agentea. Ez horixe! Areago, Trotskyren atzean ez dabil pertsona bakarra, Iosif Stalin ere badabil eta. Alegia, deus ez! Uf! Historiako bi pertsona erraldoi, eta gizagaixo bat: Ramón Mercader. Giza miseria doilorrenak usnatuko dituzu.

Historiaren narratzailea idazle frustratua da; berealdiko protagonista hau ere. Hamaika dira zapuztuta bizitzeko dituen arrazoiak, pertsonalak nola kolektiboak, batzuk zein besteak erdeinagarriak, denak oso aintzat hartzekoak. Historiaren norakoa “aldatu edo zuzendu” nahi dutenen kontakizun erresumingarria da. Badago haatik, nola leundu korromioa: hildakoek, “gure” eskubideen eta justiziaren izenean hildakoek, beren hilobitik barre egiten digutela pentsatuz, behingoagatik beren atsedena kausitu baitute, heriotza bizitza baino zabalagoa delakoan.

El hombre que amaba a los perros

LEONARDO PADURA

Maxi Tusquets Editores, 2014

760 orri


Berriro sartu dute kartzelan ustezko bahitzaileetako bat

Santiago Pedraz Espainiako Auzitegi Nazionaleko epaileak Alcala Meco kartzelan (Espainia) sartu du Alakrana atunontziko ustezko bahitzaileetako bat: Abdu Willy somaliar gaztea. Bigarren aldiz bidali dute espetxera, baina lehen aldi hartan ondoren adin txikikoen zentrora eraman zuten, adinduna den edo ez zalantzan baitzen.

Auzitegi Nazionalak astelehenan ebatzi zuen adinduna dela, eta kasua Pedraz epailearen esku utzi zuen. Ondorioz, kasua ez du hartu adin txikikoen epaile nagusiak -Jose Luis Castrok-. Abdu Willyri lepauztaian medikuek egindako azterketak eta forentseen txostenak izan zituzten kontuan adinaz erabakia hartzeko.

Urriaren 4an atxilotu zuten, beste lagun batekin, eta Pedrazek haren adinaz zalantzak zituenez, ez zuen onartu kasua. Castrorengana itzuli zen auzia, eta gaztea adingabeentzako zentro itxi batera itzularazi zuten, 18 urte baino gehiago ala gutxiago dituen argitu arte. Somaliako gazteak 16 urte dituela adierazi du.


Elurra, inauteriak eta beste hainbat gai Aiaraldea Egunkarian protagonista

Bihar argitaratuko da Aiaraldea Egunkariaren 28. alea. Ale ikusgarria izango da, hitzaren zentsurik literalenean: iragan asteko elurteak utzitako irudiak izango baitira protagonista.

Hiru orri izango ditu elurtearen harira prestatutako erreportajeak. Baina egongo da bestelako gai batzuentzako tartea ere: Kulturan Aimara antzerki taldea gertuagotik ezagutzeko aukera egongo da; eta kirolean Zaraobe Saskibaloi Kluba izango da protagonista, 30 urte bete baititu. Sozio-ekonomiaren atalean, berriz, Tomas Acha SLrekin egondako gatazkaren ondorioz kartzela zigorrera kondenatutako ELAko militanteen afera jorratuko da.

Herriz-herrikako atalean Inauteriek hartuko dute garrantzia: Herri guztietako egitarauak, orri batean konprimituak.

Kolaboratzaileei dagokionez, honako hauek egongo dira iritzi zutabeetan: Norberto Aldaiturriaga parlamentaria, Juan Luis España CC.OOko kidea, Gaizka Barañano lasterkaria, Mikel Ayllon idazlea, Juan Manuel Etxebarria irakaslea eta Miren Ayesa kazetaria. Txetxu Urkijoren zinema zutabea eta Gorka Belaskoren komikia ere topatu ahal izango dira egunkarian.

Bukatzeko, Juan Jose Arto Rodriguezi (Pelukas) eginiko elkarrizketa egongo da irakurgai, azken orrian.

Ohikoan bezala, goizean goiz hasiko dira Aiaraldea Komunikazio Leihoko boluntario eta langileak egunkaria banatzen, eskualdeko geltoki, saltoki, eskola, kultur-gune eta abarretan.


Iñaki Uoho izango da Fitoren BECeko kontzertuetako gonbidatuetako bat

Maiatzaren 4an eta 5ean Barakaldon eskainiko dituen zuzenekoetan Gatibu taldeko Alex Sardui eta Aimar Arejita ere izango ditu oholtzan lagun.

Fito & Fitipaldisekin Barakaldoko BEC erakustazokako kontzertuetan Platero y tú taldean aritutako Iñaki "Uoho" Anton ikusiko dugu oholtza gainean.

Dakizuenez, taldearen 20. urtemuga ospatzen ibiliko da Fito, bere taldekideekin batera, herriz herri. Hala, maiatzaren 4an eta 5ean Bizkaia Arenan egingo du geldialdia "20 urte, 20 hiri" birak.

Duela egun batzuk eman genizuen jakitera Gatibuko Alex Sardui eta Haimar Arejita izango dituela agertokian lagun aipatu emanaldietan, eta Iñaki Uoho ere gonbidatuko duela iragarri dute antolatzaileek azken orduotan.

Sarrerak

Sarreren salmenta abiada bizian, baina oraindik geratzen dira txartel batzuk aipatu zuzenekoetarako. Fito & Fitipaldisen webgune ofizialean aurki dezakezue horren g


Roxali Fernandezen logoa, saritua

Herri Eskolak badu dagoeneko logotipoa. Astelehenean aukeratu zuten lehiaketara aurkeztutako proposamenen artean. Roxali Fernandezen logoa aukeratu dute. 18 proposamen jaso dituzte eta jasotako lan guztiak erakusgai jarriko dituzte ikastolako jantokiko arkupean.


Hiru gaztek herritar bat erasotu dutela salatu du pertsona batek

Atzo 20:00etan izan zen erasoa, Herrikobarra kalean. Hiru mutil gaztek objektu gogorrak jaurti zizkioten 49 urteko emakume bati, birritan. Zarauzko Udaltzaingoaren arabera, antzeko eraso gehiago gertatu dira.

Herritar batek HITZAri helarazi dionez, atzo, astelehena, 49 urteko emakume bat erasotu zuten Herrikobarra kalean. Emakumea denda batean sartzera zihoala, txanodun hiru mutil gaztek objektu gogorrak jaurti zizkioten, "joz eta min eginez". Saltokitik irten zenean, berriz zain zituen gazteak, eta oraingoan, gaileta batzuk bota zizkioten "indarrez". Jarraian, "algaraka eta barrez" alde egin zuten hiruek, korrika.

Inguruan jendea bazela azaldu du lekukoak, "baina ustekabean gertatu zen dena". Zarauzko Udaltzaingora deitu zuten, eta antzeko eraso gehiago gertatu direla adierazi zieten. Udaltzainek ingurua miatu zuten, baina ez zuten "aztarnarik" topatu.


Txiki geratu da Azkorte

Eguraldi ezin hobea lagun, hainbat herritar igo dira Azkorteko ermitara, maiatzeko lehen igandeko erromeriaz gozatzera. Mezak, erromeriak, musikak, dantzak eta herri kirolekin, egitarau erakargarria prestatu du Ttakun KEk

Ohetik altxa, pertsiana igo, kortina kendu eta hara: eguraldi paregabea. Hainbat plan egiteko aukera ezin aproposagoa. Esaterako, mendira joateko. Hala egin dute hainbat lasarteoriatarrek: maiatzeko aurreneko igandeko erromeriaz gozatzera joan dira Azkorteko ermitara. Gehienak, oinez, botak jantzi eta makilak eskuetan. Adineko pertsona ugari joan dira baita ere, autobusez. Txiki geratu da Azkorteko ermita gaur goizean.

Hasteko, fededunek ermita bete dute, meza entzuteko. Ondoren, hamaiketakoa egitera atera dira: Ttakun KEren postuan, sagardo freskoa, txorizo eta haragi egosi pintxoak, txokolatea...ez zen ezer falta. Biyak Bat adinekoen egoitzako kideek ere jarri dute postu bat: patata tortilla ogitartekoak eta freskagarriak banatu dituzte.

Indarrak hartu eta gero, abesteko eta dantzatzeko ordua, Ttirriki-Ttarrakako musikarien eskutik. Eta, ondoren, goizeko ekitaldi nagusia: herri-kirolak. Mugertza anaiak aritu dira batetik, aizkorarekin. Harrijasotzaileak ere egon dira presente: Izeta IV.a (Hodei Iruretagoiena) eta Mikel Lopetegi Urra, 21 urteko promesa gaztea. Hainbat proba egin dituzte: Ugaitz eta Aratz Mugertza anaiek enbor bana moztu behar izan dute, ahalik eta aizkorakada gutxien emanez. Zaharrak (Ugaitzek) irabazi du: 55 aizkorakada behar izan ditu. Anaia gazteak, bat gehiago. Harrijasotzaileek pisu desberdinetako harriak altxa dituzte, behin eta berriro. Erronkarik erakargarriena azkena izan da: bi talde osatu dituzte kirolariek: zaharrak gazteen aurka. Ehun kiloko bola bosna aldiz altxa behar izan dute harrijasotzaileek, eta enborrak mozten hasi dira gero aizkolariak. Horrela jardun dute hainbat minutuz, aizkorak eta harriak utzi eta trontzak mozteko zerrak hartu bitartean. Zaharrek lehenago bukatu dituzte euren lanak, eta abantaila polita hartu dute trontzarako. Gazteak gogotik saiatu dira, baina ezin izan dute zaharrak baino lehenago bukatu. Urtzi Telleriak egin ditu aurkezle lanak. Kirolariei animoak emateko eskatzeko erabili du mikrofonoa, batez ere.

Herri-kirolen erakustaldia bukatu eta gero, Ttirriki Ttarrakako kideak igo dira berriro oholtzara, eta erromeria girotu dute berriro ere. Bat baino gehiago animatu da dantza egitera, giro ederrean. Biribila izan da aurtengo erromeria; ezin zen gehiago eskatu. Askotan huts egiten duen elementuak, eguraldiak, lagundu du gaurkoan ere. Eta guztiek eskertu dute.

Argazki galeria


Bidegabekeria bertatik bertara

Bihar hasi eta hilaren 27ra arte, 53 film aurkeztuko dituzte Donostiako Giza Eskubideen XVI. Zinemaldian. Andreen aldarriei buruzko 'Die göttliche Ordnung' lanarekin hasiko da


Justu, baina Hernanik mendean hartu zuen atzo Atletico Portuense

HERNANIK irabazi egin zuen atzo, 17 eta 14, Puerto de Santa Mariatik etorritako Atletico Portuenseren kontra. Hernani Ohorezko A mailara igotzeko fasea ari da jokatzen eta Atletico Portuenseren kontrako bi partidu jokatu behar ditu, joan eta etorrikoa. Aurreneko partidua, atzokoa, irabazi egin dute etxekoek, eta Cadizen emaitza bera lortuz gero, igotzeko bidean izango lirateke hernaniarrak.

Partidu berdindua

Atzoko partidua oso berdindua izan zen, eta taldeko arduradunen esanetan, joko aldetik bi taldeak antzeko ibili ziren. Huts egiteak izan ziren atzoko partiduko klabea, maila hauetan edozein akats baliatzen baitu aurkariak markagailuan puntuak eskuratzeko. Atzokoan ere horrela izan zen, eta Hernanik defentsan egindako bi huts egiterengatik lortu zuen Atletiko Portuensek bi entsegu egitea. Bi entsegu horiek gauzatzea lortu zuten, gainera. Hernanik partiduko aurreneko zatian lortu zuen aurreneko entsegua, Igor Etxeberriaren eskutik. Partiduko bigarren zatian Hernanik beste bi entsegu egin zituen, Haritz Mitxelena eta Harkaitz Otañoren eskutik. Hiru entseguetan bakarra gauzatu zuen Hernanik, bigarrena.

Hurrengo partidua Cadizen,

10.000 euroko aurrekontuarekin

Igoera Faseko hurrengo partidua Cadizen jokatuko du Hernanik, Atletico Portuenseren kontra, baita ere. Igoera Fasea Ohorezko B mailako bi multzoetan, iparraldekoan eta hegoaldekoan, aurrena geratu diren taldeen artean ari da jokatzen. Hernani iparraldeko multzoko bigarren sailkatu da, eta Igoera Fasea, hegoaldeko multzoan aurrena geratu den taldearekin ari da jokatzen, joan eta etorrian. Aurrenekoa atzokoa izan zen eta hurrengoa Cadizen jokatu du apirilaren 19an. Cadizera joan ahal izateko ordea, Hernanik 10.000 euro bildu behar ditu, gutxi gorabehera. Dirua lortzeko mariskada egin dute asteburuan, eta pozik daude, izan ere 3.000 txartel saldu baitituzte. Bestalde, atzo Landare jendez gainezka zegoen, eta sarrerak kontuan hartuta beste diru pixka bat ere atera zuten. Errugbi taldeak eskerrak eman nahi dizkie modu batera edo bestera laguntza eman duten herritar guztiei.


Ni baserrian bizi naiz, animalien erdian, astearteko 'Ilargipean'

Josu Jauregi geobiologoa izango dute lagun irratsaioan.

Askok nahiago izaten dute hirigunean bizitzea bertako giroa nahiago izaten dutelako, komodidade gehiago dituztela eta edozer gauza behar dutenean eskura dutela diotelako. Baina hiritik urrun bizitzea nahiago dutenak ere badaude, hiriko kutsadura mota guztietatik urrun eta naturaz inguratuta. Zenbaterainoko desberdintasuna dago bizimodu bata eta bestearen artean? Asteartean hiritik urrun bizi diren lagunak izango dituzte Euskadi Irratiko "Ilargipean", eta Josu Jauregi geobiologoa ere egongo da, bizimodu horren berezitasunetaz aritzeko.


Antonia Acinas irundarrak 100 urte bete ditu

Antonia Acinas Moncalvillo irundarrak 100 urte bete ditu gaur. Bisita berezia jaso du bere urtebetetzean; Jose Antonio Santanok bisitatu du gaur, Belaskoeneako etxean, eta haiekin batera gertuko senideak izan dira. Bonboi kutxa bat oparitu dio alkateak.

Burgosen jaioa izan arren, 60 urte baino gehiago eman ditu Irunen Acinasek.


Datorren urteko udal tasak, 2017ko berdinak

Urriaren 26an Udalak egindako osoko bilkuran aho batez onartu zen akordioaren arabera, 2018ko udal tasa eta prezio publikoak 2017ko berdinak izango dira. Horrenbestez, erabaki horrek 2018. urteko urtarrilaren 1ean hartuko du indarra.


Lesakako Irain eskolako Liburuaren Astea arrakastatsua izan da

Liburuaren Egunean hitzaldia eta ilustrazio tailerra eskaini zuen Maite Gaztelumendik

Pasa den astean eta liburaren eguna probestuz, Irain Eskolan liburuaren astea ospatu zen. Astea ekintza beterik egon zen eta ikasleek eta eskolako komunitate osoak primeran pasatu zuen.

Pasa den astean eta liburaren eguna probestuz, Irain Eskolan liburuaren astea ospatu zen. Astea ekintza beterik egon zen eta ikasleek eta eskolako komunitate osoak primeran pasatu zuen.

Hasiera emateko apirilaren 20an Eskolako irakasleek Lizarrara joan ziren Landa Eremuko eskolen Topaketan Iraintxo liburutegi-mediatekaren inguruan hitzaldi bat ematera. Ondoren, apirilaren 22tik 26ra Liburuaren Astea ospatu zuten. Aste osoan, egunero, goizeko 9:00etatik 9:30 arte irakurketa saioak egin zituzten. Errekreoetan, berriz, lehiaketak: txisteak, asmakizunak, zooeroa, ahokorapiloak, kolmoak.... izan zituzten.

Apirilaren 23ko Liburuaren Egunean Maite Gaztelumendi ilustratzaileak ipuin bat nola marrazten den hitzaldia eman zuen eta bere lanak eta teknikak erakutsi zituen. Arratsaldean Ilustrazio tailerra eskaini zuen Maite Gaztelumendi berak plastika gelan. Ondoko egunetan, XXVIII edizioaren Ipuin, komiki eta bertso lehiaketaren sariak banatu ziren eta Irakasle txoriburua eta Ice Age filmak eskaini zituzten.

Bukatzeko Irakurketa Txokoak egin zituzten. 10 txokoak antolatu zituzten eta ikasleek 4 ipuin entzuteko aukera izan zuten. Ipuin hauek gurasoek, aitatxi-amatxiek, irakasleek... irakurri zituzten. Ondoren txoko bakoitzean tailer ezberdinak antolatu zituzten. Astea bukatzeko Balio anitzeko gelan, aste osoan zehar egindako lehiaketen sari banaketa izan zen.


Anda Forma 70´s erakusketan

Kultura, Kirol eta Gazteria Departamentuak eta Nafarroako Kutxa fundazioak hitzarmena sinatu zuten otsailaren 24an. Haren arabera, foru administrazioak, Nafarroako Museoaren bidez, fundazioaren 717 artelanak jaso, zaindu, kontserbatu eta zabalduko ditu. Hitzarmen horren aurreneko fruitua Forma 70´s. Abstrakzioa eta figurazioa Nafarroako Kutxa fundazioaren Bilduman erakusketa da. Joan den mendeko 70eko hamarkadako sortzaileen 44 lan biltzen ditu erakusketak. Horien artean dago Jose Ramon Anda bakaikuarraren Borobila iru zatitan egurrezko eskultura.

Sakandarren lanak fundazioan

Duela hiru urte Kontuz erakundeak salatu zuen Nafarroako Kutxa fundazioak aurkeztu zuen arte inbentarioa 2011koan zeuden 157 artelan falta zirela. Desagertutako lanen artean zeuden Txuspo Poyoren Mujer en el vacio argazkia (186 x124). Fundazioak bere web orrian argitaratutako inbentario berrian oraindik zenbait artistaren lanak faltatzen omen dira, baina ez altsasuarrarena. Poyorenaz eta Baldarenaz aparte, fundazioaren funtsean beste bi sakandarren lanak ere badaude: Asun Goikoetxearen Zeruak serieko teknika mistoko bi pieza. Dora Salazarren Soliloquio I eta Izenik gabekoa eskulturak.


Bonbardaketa artearen bidez gogoratuko du Eusko Jaurlaritzak

Gernika-Lumo eta beste hiri batzuen bonbardaketaren 75. urteurrena dela eta, “iraganeko izugarrikeriak” jorratuko ditu Eusko Jaurlaritzaren Kultura Sailak, 2012, Bakearen eta askatasunaren aldeko kulturen urtearen barruan. Hain zuzen, etorkizuneko bizikidetza aldarrikatu gura du Eusko Jaurlaritzak. Horretarako, oraindik guztiz zehaztuta ez duen programa ari da garatzen.

Halanda be, 2012, Bakearen eta askatasunaren aldeko kulturen urtearen baitan Busturialderako zenbait jarduera aurreikusi ditu dagoeneko. Hala, poesia lehiaketa eta beste zenbait ekimen artistiko egin gura ditu Urdaibain.

Era berean, Gerra eta bakea: ikuspegi pertsonala izenburupean, hogeita hamabi argazkilariren lanak batuko dituen erakusketa ipiniko dute Bakearen Museoan, eta martxoaren 23tik aurrera izango da ikusgai. Erakusketa horrek nazioartean ezagunak diren argazkilari horiek eurek aukeratutako bina argazki hartuko ditu: gerra erakutsiko du batek, eta bakea besteak. Hala, 64 lan izango dira, guztira, Bakearen Museoko erakusketan ikusi ahal izango direnak.


«Niretzat konpartitze hutsa erabat aberasgarria da»

Gaur, Amaia Agirrek, Iruñeko Zaldiko Maldiko elkartean 'Saio-formatuen inertziak' hitzaldia emango du, Bertsolamintza jardunaldien barruan.

Zeintzuk dira hitzaldian jorratuko dituzun inertziak?

Gai jartzaile ikuspegia eta bertsolari ikuspegia, biak uztartzen saiatuko naiz. Bertso saioaren eskaletan, egituran edo formatuan, bertsolariarengan nola eragin dezakeen gai jartzaileen aukerak eta inertziak, eta era berean, bertsolariaren lekutik gai jartzailearen inertzia horiek saio batean edo beraiengan nola eragiten duten.

Zein mezu eman nahi duzu?

Nik nire esperientzia kontatuz, hausnarketarako balioko luketen galdera ikur batzuk airean uztea da lortu nahiko nukeena. Autokritika ere egin nahiko nuke, bai gai jartzaile lekutik eta baita bertsolari lekutik ere. Kritika konstruktiboa esango nuke, hau da, badaude gauza batzuk nire ustez hobetu daitezkeenak. Askotan, oraindik ere, nahiz eta gai jartzailea izan entzulearen eta bertsolariaren arteko zubi lana egiten duena, askotan zubi lan hori falta da bertsolarion eta gai jartzaileon artean.

Ildo horri tira nahiko nioke. Inertziak izango da abiapuntua, baina gero, ildo nagusia gai jartzaile eta bertsolarion arteko zubi lan hori nola sendotu eta nola indartu daitekeen izango da. Hor gabeziak ikusten ditut, eta elkarri nola eragiten diogun izango da helburu nagusia. Inertziak abiapuntu hartuta, inertzia horiek zertan eragiten duten gure arteko harremanean.

Berrikuntza beharra ikusten duzu?

Bertso saio baten puzzlea nahiko itxia dela esango nuke. Mugimendu askotarako aukerarik ez dago, baina badaude aukerak. Bakoitzak zein arrisku hartu nahi dituen, eta arrisku horiek zein ondorio ekar ditzaketen neurtu behar du. Nik uste dut badagoela zer aldatua, baina konpartitua izan behar duela iruditzen zait. Berritzaileak bai, baina oraindik ere kontserbadoreak bagarela uste dut. Oraindik ere, plaza askok, egitura hori oinarri hartuta, hori eskatzen dute. Nik tematika aldetik ikusten dut aldaketa errazagoa, egituratik baino.

Garrantzitsuak dira Bertsolamintza moduko jardunaldiak?

Aberasgarria dela iruditzen zait. Bereziki, arlo ezberdinetan gabiltzanok edo zerbait landu dugunok paperean jartzeko gure ideiak; eta hausnarketarako bidea emateko eta konpartitzeko. Bestela, askotan, bakoitza bere lanean ari da eta, esaterako, gai jartzailetza oso-oso lan bakartia da txapelketatik kanpora. Honek ematen du bidea, buruan bueltaka darabilzkigun ideiak, zalantzak eta beldurrak plazaratzeko eta konpartitzeko.

Niri besteen testuek eta iritziek on egiten didaten moduan, espero, nik ere norbaiti pistaren bat edo ematea, edota kontrako iritziren bat emateko bidea irekitzea, ikuspegi ezberdin bat azaltzeko. Niretzat konpartitze hutsa erabat aberasgarria da.


PSEk Aiarako kuadrillan hartutako lehenengo erabakiak kritikatu ditu

Azaroaren 4an Aiarako kuadrillako lehenengo plenoa egin zen Arespalditzako udaletxean. Kuadrillako presidentea hautatzeko PSE eta EAJk akordioa egin zuten arren, komunikabideei bidalitako ohar baten bidez lehenengo plenoan hartutako erabakien inguruko euren desadostasuna adierazi dute PSEko kuadrilla-kideek.

Laudioko PSEk Aiarako kuadrillan hartutako lehenengo erabakiak kritikatu ditu

Azaroaren 4an Aiarako kuadrillako lehenengo plenoa egin zen Arespalditzako udaletxean. PSE eta EAJk egindako akordioa izan arren, lehenengo plenoan hartutako erabakien inguruan bere desadostasuna adierazi dute PSEko kuadrillako kideek komunikabideei bidalitako ohar baten bidez.

Ohar honetan PSEk EAJrekin zeukan akordioaren oinarriak plazaratu ditu: Aiarako eskualdeko kokapen fisikoaren aldaketa, Amurrioren integrazioa zabor-bilketaren sisteman eta eskualdeko batzordeen zuzendaritzak alderdi guztien artean banatzea. PSEren ustez, akordioren baldintza hauek Aiarako kuadrillan benetako eskualdeko irizpidea bermatzea eta gastuen murrizketa lortzea izan zeukaten helburu.

Plenoan gertatutakoaren inguruan PSEk batzordeen zuzendaritzak ez banatzea leporatzen dio EAJri, haien akordioa gogoratuz. Bestalde, Gobernu lokalaren batzordearen konfigurazioa, EAJ, Bildu, PP eta Okondo Baik osatzen dutena, kritikatu izan du ordezkagaitasuna ez bermatzeagatik. Azken kritika ekonomiari lotutakoa da. Izan ere, Mikel Lasari hilero 30 ordu inguruko liberazioa onartu zaio eta Kuadrillako kideen bidaia-sari berriak aprobatu egin dira. Kasu honetan, kritika EAJri ez ezik, PP, Okondo Bai eta Omniari zuzendutakoa da erabaki hauen alde botoa emateagatik.

Irailaren 28an, Aiarako kuadrillako hauteskundeak egin ziren non Mikel Lasa, Laudioko EAJko zerrendaburua, presidente izendatu zuten EAJ, PSE, PP eta Okondo Bairen botoei esker. 29 biltzarkideetatik, EAJk 16 lortu zituen, Bilduk 11, eta besteak eskualdeko alderdien artean banatu ziren.

Azaroaren 4an Aiarako kuadrillako lehenengo plenoa egin zen Arespalditzako udaletxean. Kuadrillako presidentea hautatzeko PSE eta EAJk akordioa egin zuten arren, komunikabideei bidalitako ohar baten bidez lehenengo plenoan hartutako erabakien inguruko euren desadostasuna adierazi dute PSEko kuadrilla-kideek.

Ohar honetan PSEk EAJrekin zeukan akordioaren oinarriak plazaratu ditu: Aiarako eskualdeko kokapen fisikoaren aldaketa, Amurrioren integrazioa zabor-bilketaren sisteman eta eskualdeko batzordeen zuzendaritzak alderdi guztien artean banatzea. PSEren ustez, akordioren baldintza hauek Aiarako kuadrillan benetako eskualdeko irizpidea bermatzea eta gastuen murrizketa lortzea zeukaten helburu.

Plenoan gertatutakoaren inguruan PSEk batzordeen zuzendaritzak ez banatzea leporatzen dio EAJri, haien akordioa gogoratuz. Bestalde, Gobernu lokalaren batzordearen konfigurazioa, EAJ, Bildu, PP eta Okondo Baik osatzen dutena, kritikatu izan du ordezkagaitasuna ez bermatzeagatik.

Azken kritika ekonomiari lotutakoa da. Izan ere, Mikel Lasari hilero 30 ordu inguruko liberazioa onartu zaio eta Kuadrillako kideen bidaia-sari berriak aprobatu egin dira. Kasu honetan, kritika EAJri ez ezik, PP, Okondo Bai eta Omniari zuzendutakoa da erabaki hauen alde botoa emateagatik.

Irailaren 28an, Aiarako kuadrillako hauteskundeak egin ziren non Mikel Lasa, Laudioko EAJko zerrendaburua, presidente izendatu zuten EAJ, PSE, PP eta Okondo Bairen botoei esker. 29 biltzarkideetatik, EAJk 16 lortu zituen, Bilduk 11, eta besteak eskualdeko alderdien artean banatu ziren.


Bihar inauguratuko dute garbigune berria

Lanekin bukatu ondoren, bihar inauguratuko dute Talaia poligonoan egin duten garbigune berria, 12:00etan. Bertan izango dira San Marko Mankomunitatearen lehendakari Ainhoa Intxaurrandieta; Gipuzkoako Foru Aldundiko Ingurugiro Sailaren zuzendari Ainhoa Iraola eta Oiartzungo alkate Aiora Perez de San Roman.


Gorka Etxabe kadetea Euskadiko txapeldun pistan

[Baleike.com] Gorka Etxabe Viveros San Anton-Zumaiako txirrindulari elkarteko ziklista aizarnabaldarrak pistako Euskadiko Txapelketa irabazi du. Maiatzaren 1ean Tafallan jokatu ziren Euskadiko Txapelketak. Gorka Etxaberekin batera, Haritz Eizagirrek ere Gipuzkoako selekzioko koloreak defenditu zituen. Txirrindularitza Elkartetik bidali dizkigute azken berriak. Irakurri albistea osorik Baleike.com-en.


Ur artean maizter

Itsasargiak zaintzea ez da lanbide erraza, eta, are gutxiago, uharte batean lan egitea tokatuz gero. Donostiako Santa Klarako langileen datuak bildu dituzte Iñigo Jimenezek eta Jesus Mari Palaciosek.

Hain hurbil eta hain urrun. Kilometro bat baino gutxiago dago Donostiako portutik Santa Klara uharteraino. Nahikoa, pare bat astez guztiz bakartuta gelditzeko, irteteko inolako modurik gabe. Gaur egun, ia pentsaezina da uhartean bizitzea, baina orain dela mende erdira arte, hamabi bat familia bizi izan dira lur zatiaren eraikin bakarrean: itsasargian. Hain zuzen, familia horien izen-abizenak eta pasarteak bildu dituzte Santa Klarako itsasargiko biztanleak (1864-1968) liburuan, Jesus Mari Palacios eta Iñigo Jimenez donostiarrek. Film labur bat ere egin dute, azken farozainaren eta bere amaren inguruan: Ur artean.

Gaztetatik ezagutzen dute elkar egileek, baina bakoitzak bere bidea egin du orain arte. Jimenez Pedagogia ikasten ari zen, irakasle batek Santa Klarako azken itsasargizainaren istorioa kontatu zienean. Bere amarekin 20 urte baino gehiago eman zituen uhartean bizitzen, eta istorioa «hain berezia» izanik, Palaciosi dokumental bat egitea proposatu zion, bere gaztetako laguna ikus-entzunezkoetan aditua baita. Proposamena bete egin da ia urtebete geroago, Ur artean film laburraren bidez.

Hasierako helburutik harago joan dira bi kideak, ordea. «Ustekabean opari eder bat aurkitu genuen: itsasargiko inbentarioa. Han, 1905etik 1968ra arteko farozain gehienen izenak azaltzen ziren, eta orduan erabaki genuen pixka bat gehiago sakontzea», argitu du Jimenezek. Donostiako udaletxera joanda, 1864tik aurrerako errolda guztiak arakatzen hasi ziren, urte hartan piztu baitzuten lehen aldiz Donostiako badia argitzen duen itsasargia. Oraino martxan segitzen du itsasargi horrek.

Izen guztien zerrenda osatu ondoren, Madrileko Sustapen Ministeriora jo zuten, bakoitzaren dosierra kontsultatzeko. Lan eskerga egin dute, beraz. «Ezin genituen esku artean geneuzkan datu guztiak zakarretara bota, inoiz ez baita halako lanik egin. Donostiar guztiek jakin beharko lukete nor egon zen Santa Klara uhartean. Horietako asko han jaio ziren gainera», ohartarazi du Palaciosek.

Begien bistan, eskutik urrun

Itsasargiak gradutan bereizten dira. Santa Klarakoa erdi-bakarturik dago; ezin da autoz joan, baina ez dago beste batzuk bezain aldenduta. «Beti esaten dugu uhartea bertan dagoela, baina oker gaude; orain ez bada erraza iristea, zer esanik ez duela 150 urte», dio Palaciosek. Hamabi familia identifikatu dituzte, eta horietatik soilik batek lortu zuen txalupa propio bat izatea, Donostiara joan ahal izateko: Zenon Akarretaren familiak (1905-1915).

Hori zela eta, ezinbestekoa zen txalupa zerbitzu bat izatea, noizean behin janaria eta bizirik irauteko oinarrizko elementuak eraman zitzan. «Oso bizimodu gogorra zeukaten; batez ere neguan. Eguraldi txarraren ondorioz, hornitzaileen txalupak ezin izaten ziren portutik irten, eta maiz pare bat astez guztiz bakartuta gelditzen ziren uhartean», azaldu du Jimenezek.

Muturreko egoeretan, farozainek seinaleak egiten zituzten —banderen edo suaren bidez, itsasargia piztuz eta itzaliz, eta abar, arrantzaleren bat joan zedin. Haatik, askotan ez ziren behar bezain eraginkorrak izaten. 1933ko gau batean Francisco Alonso teknikaria gaixotu egin zen, eta Igeldora banderak altxatzen ibili bazen ere, inork ez zuen ikusi. Artatu gabe hil zen gau horretan bertan, hesteak zulatuta.

Uhartean oso emari txikiko iturri bat zuten bakarrik, eta, horrenbestez, euri ura bildu behar izaten zuten. Teilatuko ura dorrearen ondoko putzu batera bideratu, eta handik edaten zuten. XX. mende erdialdean jarri zuten ur sare publikoarekiko konexioa. Argi elektrikoa ere garai horretan jarri zuten. Ordura arte, kriseiluak eta olio lanparak erabiltzen zituzten itsasargia argitzeko.

Etxetik urrun egotea tokatzen zitzaien. Horra langileen beste buruhauste bat. Oposizio bidez lortzen zuten lanpostua, eta bakoitza punta batera bidaltzen zuten. Santa Klarako dorrezainen artean, esaterako, bakarra zen donostiarra. «Dosier gehienetan ikusi dugu farozainek lekuz aldatzeko eskatzen zutela, beraien etxetik hurbilago egoteko», dio Jimenezek. Seme-alabak gurasoekin bizi ziren gehienetan, urez inguratutako lur eremu txiki horretan, eskolarik gabe. «Han bertan irakatsi behar izaten zieten. Kexa ugari bildu ditugu gai horren inguruan txosten eta dosierretan», dio Palaciosek.

Alabaina, guztia ez zen zorigaitza Santa Klaran. «Egia da dorrezain batzuk handik irteteko irrikaz zeudela, baina beste batzuk zoriontsuak ziren bakardade lasai horretan; hori da azken bi biztanleen kasua, hain zuzen. Batzuentzat infernua zena besteentzat paradisua zen», ohartarazi du. Txanponaren bi aurpegiak egon dira mende batez, beraz. Egileen ustez, latzena uhartearen beraren gogortasuna zen; hezetasuna, bakardadea, har zitzaketen gaixotasunak... «Iruditzen zait hango langileek nortasun berezia zeukatela; indar handiena buruan zutela. Izan ere, itsasargiko lanak ez, bizimoduak sortutako gastatze fisikoek eta psikologikoek nazkatzen zituen familiak», adierazi du Jimenezek.

Dorrezainen eginkizun nagusia, gauetan itsasargia piztu, eta itzali gabe mantentzea zen, bestela sekulako zigorra jasotzen baitzuten. Horrez gain, instalazioen garbiketa eta mantentze lanak egin, eta itsasargiko liburuetan era guztietako oharrak jaso behar zituzten. Aldian behin, eskualdeko ingeniari bat agertzen zen abisatu gabe, guztia berrikustera.

Liburuaren egileek espero dute egindako lana beste ikerketa batzuen abiapuntua izatea. Jimenezek argi dio fisikoki hain hurbil egon arren oraindik misterio asko gordetzen dituela Santa Klarak: «Mila istorio daude uharte horretan galdurik. Espero dezagun noizbait norbaitek ikerketa sakonago bat egitea, eta horien berri ematea. Oraingoz, honekin konformatu beharko dugu».


#650Tontor ekimena 2021eko maiatzaren 8ra atzeratu dute, eguraldi kaxkarrak behartuta

Sare Euskal preso, iheslari eta deportatuen eskubideen aldeko sare herritarrak sare sozialetan adierazi du larunbatean (urriak 3) #IzanBidea dinamikaren bidez antolatu behar zuen #650Tontor ekimena datorren urteko maiatzaren 8ra atzeratu behar izan dutela astebururako eman duten eguraldi kaxkarrak behartuta: “Mila esker guztiei! Tamalez #650Tontor ekimena ATZERATZEAren erabakia hartu behar izan dugu eguraldia dela eta. Sortutako ilusioa, egindako lan izugarria eta animatu den herritar kopuru aintzat hartuta, MAIATZAREN 8ra atzeratzea erabaki dugu“, adierazi dute Twitterren.

Sareko #IzanBidea dinamikaren komunikatua / Sare

“Larunbat honetan, mendira igotzerik egongo ez denez herrietan elkartzeko deia luzatu nahi dizuegu,12:00-13:00ak inguruan, mendira igotzeko asmoz ginenok argazkiak atera eta sare sozialetan jartzeko (Sarek zabaldutako telefono zenbakietara), gure aldarria zabaldu eta milaka garela erakutsiz. Mila esker guztiei” adierazi du Euskal preso, iheslari eta deportatuen eskubideen aldeko sare herritarrak.

Argazkiak bidaltzeko telefonoak

Bizkaia: 688 67 46 79

Araba + iparralde: 678 13 74 05

Nafarroa: 688 81 20 34

Gipuzkoa: 688 62 83 66


Leitzulirako izen-ematea zabalik dago

Laugarren urtez, BTT Leitzulia eginen dute Leitzan

Aurten irailaren 28an zehaztu dute hitzordua, 09:00etan. Baina ekainaren 7az geroztik zabalik dago izena emateko epea. Antolatzaileek iragarri dutenez, Kirolprobak.com atariaren bitartez bakarrik ematen ahalko da izena, irailaren 22ra arte.

Federatuek 15 euro eta federatuak ez direnek 18 euro ordaindu beharko dute eta parte-hartzaileek 42 kilometroko luzera eta 1.400 metroko desnibela duen ibilbidea osatu beharko dute. Ohi bezala, ez da proba lehiakorra izanen eta hiru hornidura-puntu izanen dira: Basakabin, Utziko gainean eta helmugan.


«Aukera dago azken legealdiko atzerapausoei buelta emateko»

Nafarroak hurrengo agintaldian jokoan asko izango duela esan du, eta Kongresuan ahotsa izan behar duela, eskubideen defentsa egiteko.


Euria egin arren, giro ederrean pasa zuten Auzoko Festa atzo, Ereñotzun

Eguraldia ez zuten lagun izan atzo ereñotzuarrek Auzoko Festa ospatzeko, baina euriak ez zuen zapuztu festarako gogoa. Hori horrela, gaztain-jatea, sagardo probaketa, azoka eta postre lehiaketa Plazan egin beharrean, Eskolako aterpean egin zituzten. Eta Plazak izaten duen xarma bera ez izan arren, urtero bezala, auzotar mordoa bildu zen.

Maixabel Telletxeak,

postrerik goxoena

Postre lehiaketara 11 postre aurkeztu zituzten eta horien artean, Maixabel Telletxeak egindakoa izan zen goxoena.

Udazken Kulturalak asteazkenean izango du jarraipena, Iñaki Sanz biologo hernaniarrak bailarako landare mehatxatuei buruzko hitzaldia emango du, 19:30etan.


Azkoitiko Tenis Openeko finalak jokatuko dituzte bihar

Aurreko urteko Tenis Openeko finalistak eta antolatzaileak(Txerloia Tenis Kluba)

XXI. Azkoitiko Tenis Opena amaierara iristear da, eta bihar arratsaldean finalak jokatuko dituzte Txerloioako tenis pistetan. Hainbat kategoriatako jokalariak lehiatuko dira 15:30eatik aurrera, eta eguraldi txarra eginez gero, igandera atzeratuko dituzte partidak; kasu horretan, 10:30ean hasiko dira finalak. Hona txapelketako finalera iritsi diren jokalariak:

Alebin neskak: Udane Rezabal vs Zihara Gabilondo

Alebin mutilak: Paulo Cagigal vs Aitor Arizmendi

Infantilak: Manex Rezabal vs Gorka Larranaga

Beteranoak: Juan Luis Illarramendi vs Lander Imaz

Emakumezkoak: Ane Pineiro vs Jaione Aramendi

Binaka infantilak: Mikel Barquero-Gorka Larranaga vs Julen Olaizola-Manex Rezabal.

Txapelketako antolatzaile Txerloia Tenis Klubak adierzi du gizonezkoen finalak beste egun batean jokatuko dituztela; finalaurrekoak, berriz, honakoek jokatuko dituzte:

Banaka: Agustin Quintana vs Alejo Azkue / Igor Zubizarreta vs Abel Hernandez

Binaka: J.Segurola-Quintana vs I.Zubizarreta-A.Alberdi


Pertsona bat zauritu da Landetan izan den istripu batean

15:30 aldera gertatu da ezbeharra, Zabaletxeko biribilgunean. Auto bat errepidetik atera da eta bertan zihoan 71 urteko gizonezkoa anbulantzian eraman dute.

Istripua gertatu da bazkalondoan, 15:30 aldera, Landetan, Zabaletxeko biribilgunean, GI-631 errepidean. Auto bat errepidetik atera da eta bertan zihoan 71 urteko gizonezko bat anbulantzian eraman dute, zaurituta.

Ertzainak eta suhiltzaileak bertaratu dira istripuaren lekura eta uneotan han jarraitzen dute lanean. Izan ere, istripuaren eraginez, besteak beste, errepide ondoko farola bat bota du autoak, eta baranda zati bat ere txikituta gelditu da.


IKASTOLAKO ARTEZKARITZA KONTSEILUKOAK ERE PREST EUSKARALDIAN PARTE HARTZEKO

Orioko Herri Ikastola, Kooperatiba Elkarteko Artezkaritza Kontseiluko 11 kideak, administrazioko bi kideak eta zuzendariak osatu dute hamalaukoa azaroaren 23tik abenduaren 3ra Euskaraldian parte hartzeko.

Ikastolako Artezkaritza Kontseiluak oraindik izena eman ez duten guraso eta langile guztiak animatu nahi ditu Euskaraldian parte hartzera. Animatu eta parte hartu Euskaraldian!


Xalak eta Barriolak garaipenarekin ekin diote Binakako Txapelketari

22-14ko emaitzarekin irabazi dute Arretxe II-Begino bikotearen aurka, Najeran jokatu den txapelketako lehen partida.

Yves Xalak eta Abel Barriolak bikain ekin diote Binakako Txapelketari. Najeran jokatu dute txapelketako lehen partida Arretxe II-Begino bikotearen aurka, eta 22-14 irabazi dute.

Partida hasieran 0-3 aurreratu dira Arretxe eta Begino, baina azkar erantzun dute Xalak eta Barriolak norgehiagoka parekatuz. 6-6ko eta 7-7ko berndiketen ondoren apurtu da partida. Xalak eta Barriolak aldea lortu dute markagailuan (15-8), eta ordutik aurrera ezinezkoa egin zaie aurkariei aldeak moztea.

Azkenean, Xala eta Barriola garaile 22-14ko emaitzarekin, eta Binakako Txapelketako lehen puntua bikote honentzat.


“Ideiak sortzen zaizkidan heinean idatzi egiten ditut, azkar-azkar”

Ramon Zuriarrain: Margolaria

Azken urteetan sortutako marrazkiak eta margolanak bildu, eta umorez betetako ‘Bromas aparte’ liburua argitaratu berri du Ramon Zuriarrain margolari donostiarrak

(Argazkia: Estitxu Zabala)

Gaztea zenetik du gustukoa marraztea Ramon Zuriarrainek (Erdialdea, 1948). Oraingoan, egunerokotasunetik atera nahi izan du, eta denbora-pasa moduan egiten dituen marrazkiak batzea erabaki du. Marx anaien zein berak sortutako esaldiekin tartekatu ditu bere marrazkiak. Argitalpenaren 600 ale jarri ditu salgai hirian, trukean irribarreak jasotzeko helburuarekin.

Zer da ‘Bromas aparte’?

Edozein momentutan eta edozein tokitan egindako nire marrazkien bilduma bat da. Edozein euskarritan egindakoak dira, gainera. Telefonoz hitz egiten ari naizela ideia bat etortzen bazait, marraztu egiten dut. Ideia barregarriak sortzen bazaizkit, marraztu egiten ditut eta ez ditut berriro ukitzen zuzentzeko, halaxe geratzen dira. Hori bai, liburuko lan gutxi batzuk akuarelak dira, eta horiek gehiago landutakoak dira, berehalakotasunarekin zerikusirik ez dutenak. Hitz joko asko ere erabili ditut.

Marrazkiak liburu batean biltzeko asmoa zenuen?

Ez, baina asko nituela ikusita… Hainbat paper mota eta formatutan egindakoak dira, eta guztia biltzeko gogoa sartu zitzaidan. Gainera, gaurkotasunik gabeko gaiak lantzen ditudanez, ez zuen axola orain edo hemendik bi urtera egiteak.

Eta zergatik jarri diozu izen hori liburuari?

Nire lagun bati bururatu zitzaion, eta polita iruditu zitzaidan. Bromas aparte, txantxak biltzen dituelako, baina aldi berean baditu bestelako kontuak ere. Badaude pentsarazteko balio dezaketen marrazkiak. Marrazkiek barrea sortu dezakete edota pentsatzeko bidea ireki dezakete.

Bereziki umoretik jo duzu. Bai, baina denetariko gaiak aipatzen ditut. Badaude, adibidez, Egiptoko bizimoduaz hitz egiten dutenak. Nire semea Kairon lanean ari zen, eta bisitan joan nintzenez, bertan ikusitakoa marraztu nuen. Akuarelan landutakoak dira eta hango auto zirkulazio izugarria marraztu dut, esaterako.

Baduzu bereziki gogoko duzun marrazkirik?

Ba egia esan ez, baina ‘Sabino Araña’ edo ‘Recuerdo de Bilbao’ barregarriak iruditzen zaizkit.

Liburua zuk zeuk argitaratutakoa da, zergatik hartu zenuen erabaki hori?

Nire laguna den argitaratzaile bati galdetu nion ea nire marrazkiak biltzeko aukerarik ikusten zuen, eta ‘hori ez dizu inork ere argitaratuko’ erantzun zidan.

Zer lortu nahi duzu liburuarekin?

Gauza berri bat egiteko aukera eman dit. Betidanik margotzen dut, eta nire lana diberfitsikatzeko modu bat da. Inbertsio txiki bat egin dut eta ea gutxienez jarritako dirua berreskuratzen dudan. Eta irabazten ateratzen banaiz, oraindik hobeto. Jendeak barre egitea da nire nahia, besterik ez.

Aste batzuk igaro dira liburua aurkeztu zenuenetik, zer nolako harrera izaten ari da?

Badirudi jendeak liburua gustuko duela eta barre egiten duela. Gauza askok talka egiten dute, liburuaren azaletik bertatik hasita; haur handi bat amona txikiari eskutik helduta ageri da. Badakit hobetu daitezkeen kontuak daudela, akuareletako koloreak esaterako.

Zure lehen liburua da, baina erakusketaren batean erakutsi izan dituzu zure lanak.

Bai, duela bi urte eta erdi Arteko galerian egin nuen erakusketan, hauetako marrazki batzuk jarri nituen.

Aspalditik marrazten duzu?

Bai, betidanik, 18 urterekin edo hasi nintzen. Baina umoretik duela gutxi hasi naiz jotzen. Ideiak sortzen zaizkidan heinean idatzi egiten ditut, azkar-azkar. Berriro ere asko biltzen baditut, agian beste libururen bat argitaratuko det.

Baduzu beste proiekturik buruan edo?

Ez, orain nirearekin jarraitzen dut, margotzen. Igaran daukat estudioa eta han ibiltzen naiz egunero.

Argitalpena: ‘Bromas aparte’

Liburua. Umorez betetako marrazkiak eta akuarelak.

Egilea. Ramon Zuriarrain.

Argitaletxea. RaMONET.

Orrialde kopurua. 120.

Salmenta guneak. Parte Zaharreko Ekain eta Groseko Arteko arte galeriak.

Prezioa. 30 euro.


EAJ eta Bildu ados jarri dira aurrekontuak onartzeko

Iñaki Gurrutxaga, Eneko Goia, Juan Karlos Izagirre eta Josu Ruiz, 2014ko aurrekontuetan lortutako akordioaren berri eman dutenean. (Argazkia: Agurtzane Altuna)

Udal gobernuak egindako 2014ko aurrekontu proiektua ordezkatu egingo dute, EAJ eta Bilduren artean adostutako osoko zuzenketa baten bidez. Gaur onartuko dute ordezko testua Ogasun batzordean. Ondoren, otsailaren 20an udalbatzarrean onartuko dute eta hamar eguneko epea irekiko da testu berriari zuzenketak egiteko. Behin epe hori pasata, martxoaren hasieran egingo dute 2014ko aurrekontuen behin betiko onarpena.

250 zuzenketa ditu Bildu eta EAJk adostu duten aurrekontu berriak. Baina funtsean bi ardatz nabarmendu dituzte: gastu korrontea jaitsi eta inbertsioak handituko dituzte. Horixe izan da, hain zuzen ere jeltzaleek hasiera hasieratik udal gobernuak aurkeztutako lehen aurrekontu proiektuari aldatu nahi izan diotena.

Iñaki Gurrutxaga eta Eneko Goia jeltzaleak, Juan Karlos Izagirre, alkatea eta Josu Ruiz udal gobernuko bozeramaileak eman dute akordioaren berri. Pozik agertu dira “Donostiak aurrekontuak izango dituelako”, eta “beharretara egokituz, arduraz jokatzeko” gai izan direla erakutsi dutela nabarmendu dute.

Dena dela, otsailaren 2ko denboraleak akordioa lortzen lagundu duela onartu dute. Izan ere, aurrekontu berrian adostutako inbertsioaren hazkundearen zati handiena denboraleak eragindako kalteak konpontzera bideratuko dute.

Ez dute adostutako testuaren datu ekonomiko zehatz askorik aurreratu, baina bai oinarrizko aldaketa nabarmen batzuk:

-Gastu korrontea jaitsiko dute. Adibidez, 1.610.000 euroko jaitsiera ezusteko gastuetarako.

-Inbertsioak handituko dituzte. Denboralearen kalteetarako 1.800.000 euro bideratuko dituzte. Baina gehiago beharko balitz, gehiago erabiliko dute. Beste partida txikiago batzuk zehaztu dituzte. Horien artean, errepideak konpontzeko 250.000 euro; etxebizitzak berritzeko 250.000 euro; hiriko mantentze lanetarako, 200.000 euro.

Hiria normaltasunez garatzeko aurrekontua bat beharrezkoa dela defendatu dute Bildu eta EAJ. Baina jeltzaleak bereziki pozik agertu dira gastuaren eta inbertsioen arteko oreka lortu delako, 2013ko kopuruetara gerturatuz.


Balio haundiko garaipena

Hernanik 61-56 irabazi zion larunbatean Cafes Aitonari. 26 punturekin dago orain, bederatzigarren postuan, eta bosgarrena puntu batera dauka. Asteburu honetan, derbia jokatuko du Astigarragaren aurka.


Ansotegi-Lana eta Gorka-Galarraga bikoteak Bergara Hiria pilota txapelketako irabazle

Ansotegi eta Lana 22 urtez azpikoetan eta Gorka eta Galarraga nagusien mailan izan ziren irabazle. Udal pilotalekuan giro bikaina zela, atzo iluntzean jokatu ziren finalak. Bi bikote txapeldunak ondo nagusitu zitzaizkien aurkariei, 22 eta 18 eta 13 eta 22.

22 urtez azpikoak

Jauregi eta Aizpuru gipuzkoarrak izan zituzten aurkari Ansotegi eta Lana nafarrek Bergara Hiria txapelketako 22 urtez azpikoen finalean. Agudo hartu zuten aurrea markagailuan gorriek. Ansotegik amaitutako zenbait tantoren eta batez ere Aizpuruk egindako hutsen ondorioz 8 eta 3 aurreratu ziren. Gorrien zortzi tanto horietatik bost Azpeitiko atzelariak galdutakoak izan ziren, eta partidua amaitzerako dezente huts gehiago egin zituen. Nafarrek nahikotxo zigortu zuten, baina ohi eta behar baino pilota gehiago galdu zituen atzo Aizpuruk. Jauregi saiatu zen aukera izan zuenean tantoa aurrean amaitzen, eta berak egindakoekin 8 eta 6 hurbildu ziren urdinak.

Handik aurrera, baina, alde handia hartu zuten Ansotegik eta Lanak. Ansotegi izendatu zuten finaleko pilotari onena. Tanto ikusgarriak egin zituen, nahiz eta zenbaitetan behar ez zuen pilotetara ere sartu. Lanak berriz beharra fin egin zuen. 21 eta 14 jarri ziren aurretik, eta Jauregik markagailua itxuratzeko tanto batzuk egin zituen arren, Aizpuruk goiko koltxoira bidalitako pilota batekin amaitu zen partidua, 22 eta 18. Ansotegi eta Lana beraz txapeldun, Nafarroara joan zen Bergara Hiriko 22 urtez azpikoen txapela.

Nagusien maila

Nagusien mailan, bestalde, maila handiko partidua utzi zigun Bergara Hiriko finalak. Larrañaga eta Untoria eta Gorka eta Galarraga izan ziren aurrez aurre. Partiduak bi zati izan zituen, aurrenekoa oso borrokatua eta parekatua. Atzelariek lehia ederra izan zuten: biek eman zioten asko pilotari, eta aurrelariek tanto politak eta hutsak tartekatu zituzten. Hiruna, bosna, seina eta hamarna egon ziren berdinduta. 8 eta 7ko hauxe izan zen agian partiduko tantorik onena. Aurrera eta atzera ibili eta gero Untoriak ezin izan zuen azkenean pilota hori eraman.

Bera eta Larrañaga 11 eta 10 egon ziren aurretik, baina hortxe hasi zen urdinen nagusitasuna nabarmentzen. Gorka ordura arte baino gehiago hasi zen asmatzen, eta Galarraga nagusitu egin zitzaion Untoriari. 13 eta 22 amaitu zen partidua.

22:15ean, Goitbn

Bergara Hiriko finalak gaur gauean, martitzena, ikusi ahal izango dituzue oso-osorik Goiena Telebistan.


Artetxe aurreko bidea ibilgailuentzat zabalduko dute bihar

Gunea egokitu dute, oinezkoentzat leku segurua izan dadin.

Bihar, asteazkena, zabalduko dute hainbat hilabetez ibilgailuentzat itxita izan den Artzubiako biribilgunetik Olazko Amaren plazarainoko bidea. Alberdienea guneko etxebizitzen obrak direla-eta egon da Artetxe aurreko bidea itxita, baina bihar irekiko dute, noranzko bakarrean. Hain zuzen ere, Artzubiatik Olazko Amaren plazarako norantzan joan ahal izango dute ibilgailuek. Horrenbestez, Bustinzuriko Errebala ere noranzko bakarra izatera itzuliko da; Olazko Amaren plazatik Arana kalera. Aldaketa horiek tarteko, Olazko Amaren plazara, Goikokalera nahiz Bustinzuriko Errebalera ibilgailuz joan nahi duten herritarrek Artzubiatik sartu beharko dute; irten, aldiz, Errebaletik.

Asteburuetan eta jaiegunetan itxi egingo dute pasabide hori; hau da, obrak hasi aurretik bezalaxe. Hori dela eta, larunbat eguerditik astelehen goizera bitartean itxita izango da Artzubiatik Olazko Amaren plazarako bidea. Azken egunetan itxita izan den eremu hori egokitzen aritu da udala, oinezkoentzat “gune segurua” izan dadin. Besteak beste, oinezkoentzat pasabidea egokitu eta zebrabidea pintatu dute.


Saharako haurrak etxean hartu nahi dituzten familiek bilera dute gaur

Saharako haurrak udara bakean pasa dezaten Oporrak Bakean 2006 egitasmoa jarri dute martxan zenbait herritan eta Hernaniko familiek aukera izango dute uztaila eta abuztuan saharako haurrak etxean hartzeko. Errefuxiatu kanpamenduetan bizi diren neska mutilak dira, 7-12 urte bitartekoak eta oinarrizko beharrak dituztenak. Udal ordezkarien hitzetan, egitasmoaren helburua da haurrak zonalde gatazkatsutik ateratzea ´beste toki eta balore batzuk ezagutu ditzaten`. Horrez gain, bi herrien arteko lotura indartzeko ere balio du egitasmoak eta baita hango eta hemengo neska-mutilen harremana estutzeko ere.

Eskaera gutxi

Orain artean bi familiak eman dute izena arduradunek Kronikari esan diotenez eta horrek esan nahiko luke geroz eta haur gutxiagok izango lukeela udara-pasa Hernanira etortzeko aukera. Dei egin die herritarrei animatu eta konpromisoa hartzera, Saharako haurren eta bertakoen mesederako izango delako. Izena emateko epea maiatzaren 20an bukatuko da. Gaur berriz, bilera informatiboa izango da, arratsaldeko 19:30etan, Biteri kultur etxean.


Lezon %85era igo da birziklatze tasa

Gipuzkoako Lezo herrian birziklatze tasa %28koa zen iazko apirilean. Maiatzean atez ateko bilketa sistema jarri zuten, eta lehen hilabetean tasa hirukoiztu egin zuten. "Gainontzeko hilabeteetan zailena lortu dugu, mantentzea", esan du gaur goizean Ainhoa Zabalo alkateak. Abenduan, %85ekoa izan zen birziklatze tasa. Sistema martxan jartzeak utzitako datu ekonomikoak goraipatu ditu Zabalok: "203.141 euro aurreztu ditugu, laugarren edukiontziaren sistemarekin alderatuta". Atez atekoari esker udalak bi lanpostu sortu dituela ere nabarmendu du. Herritarrak zoriondu ditu, hilabete hauetan azaldu duten "jarreragatik, inplikazioagatik eta prestutasunagatik".


Ibai Zabalak Ladis Galarza ordezkatuko du Tolosan

Nafarroako atzelariak eskuetako mina du, eta bere ordez, Ibai Zabala bizkaitarrak jokatuko du Oinatz Bengoetxearekin batera.

Ladis Galarzak eskuetako mina du, eta ezin izango du ostiraleko Beotibarreko Binakako Txapelketako bosgarren jardunaldia jokatu. Bere ordez, Ibai Zabala bizkaitarrak jokatuko du, Oinatz Bengoetxearekin batera. Asegarcekoek Ezkurdia eta Zabaletaren kontra (txapelketako azkenengo sailkatuak) jokatuko dute.

Jarraitu Bengoetxea VI-Zabala vs. Ezkurdia-Zabaleta norgehiagoka, zuzenean eitb.com-en eta ETB1en, ostiralean 22:00etatik aurrera.


Hankapalo ikastaroa hasiko da zapatuan

Martxoaren 5ean hankapalo ikastaroa martxan jarriko du Aittitta Txiki kultur elkarteak. Bariku eta zapatuetan emango dute 18:00etan hasita. Bertan parte hartu nahi duenak Kultur Etxean eman behar du izena. Ikastaroa 16 urtetik aurrerakoentzako da eta 5 euroko kostua izango du. Apirilaren 10era arte emango dute.


Udazkeneko Tenis Txapelketako finalak jokatuko dituzte larunbatean Azkoitian

Txerloia tenis klubak jakinarazi duenez, Udazkeneko Txapelketako finalak jokatuko dituzte larunbatean, otsailak 16, Azkoitian. 12:00etan hasiko dira neurketak, eta Txerloiko tenis pistetan jokatuko dituzte. Final nagusia Legorretako (Gipuzkoa) Inko Mujikak eta Mikel Landa azpeitiarrak jokatuko dute. Quick finalean, berriz, Eneko Etxaniz azkoitiarra eta Jon Aizpurua zarauztarra ariko dira nor baino nor.

Abenduaren 1ean hasi zuen klubak txapelketa, eta ordutik, hainbat partida jokatu dute kirolariek Txerloiko pistetan. Gizonezkoen absolutuen mailako bananako txapelketa da larunbatean amaituko dena, eta kanporaketa moduan jokatu dituzte neurketak.


Parisek ez du berretsiko 1999ko ituna

Filippettik dio Europako Hizkuntza Gutxituen Itunak konstituzioaren 1. eta 2. artikuluen kontra eginen lukeela

Aitor Renteria Baiona

Aurelie Filippetti Frantziako Kultura eta Komunikazio ministroak argi adierazi du Frantziako Konstituzioaren lehen eta bigarren artikuluen kontra eginen lukeela Europako Hizkuntza Gutxituen Ituna berresteak. Ondorioz, baztertu egin du erabat Frantziako Konstituzioan sartzea itun horren berrespena helburu duen aipamenik. Roland Courteau Audeko (Frantzia) senatariak egindako galdera idatziari erantzunez egin du adierazpena Filippettik.

Frantziak 1999an sinatu zuen ituna, baina geroztik ez du berretsi. Frantziako Konstituzio Batzordeak argi ebatzi zuen konstituzioa aldatu gabe ez dagoela berresterik. Alta, Francois Hollande presidenteak ituna berresteko xedea proposatu zuen hauteskunde kanpainan. Herenegun, Unescoren bilkuran, Paxkal Indo Seaskako lehendakariak salatu zuen Frantziak «hitza jan» egiten zuela eta nazioarteko itunak sinatu arren ez dituela indarrean jartzen, hizkuntza eskubideak urratuz. Berdeak taldeko diputatuek lege proposamen bat egin dute, eta Frantziako Estatu Kontseiluaren «jakobinismoa» salatu.

Gogoetan ari dira

Filippettik erran du gobernuak indarrean ezarri nahi dituela 1999an hartutako engaiamenduak, eta azaldu du «hizkuntza gutxituen aldeko politika publikoaren oinarri» izan daitezkeela. «Neurri horien gauzapena eta balizko garapena aztertzeko asmoz, aholku batzordea osatu genuen, eskualdeetako hizkuntza sustapena eta barne hizkuntza aniztasuna bermatzeko». Kultura ministroak joan den uztailaren 15ean eskuratu zuen aholku batzordearen bilduma.

«Batzordearen aholkuen haritik, diputatu eta senatariekin adostu ondoren, eta, gisa berean, hunkituak diren aldeekin bildu ondoren, gobernuak ezagutaraziko ditu egokitzat hartzen dituen neurriak, Frantziako hizkuntzen adierazpen eremuak zabaltzeko. Betiere urtea bukatu aitzin». Idatzizko erantzun ofiziala urriaren 17an eman zuen idatziz Filippettik.

Alta, hizkuntza gutxituen alde lan egiten duten elkarte eta talde guztien gogoetan dago Hollande presidentearen hauteskunde garaiko zina. Aste honetan bertan, Frantziako Defentsa ministroak France Inter irratian egindako elkarrizketa batean adierazi du gobernuak Hollande presidentearen agintaldia bukatu aitzin Europako Hizkuntza Gutxituen Ituna berrestea espero zuela, urrats hori egiteko «denbora» eskatuz.

Frantziako agintarien artean sortutako kontraesan eta tirabirek argi erakusten dute gai horren inguruan dagoen tentsioa. Baina, bertze gai anitzetan bezala, gobernuburuak du azken hitza. Seaskarekin izandako elkarrizketek erakusten dute noraino hel daitezkeen zailtasunak. Hendaiako ikastolaren kasua eta euskararen aldeko lege babesa aztertzeko, Frantziako Kultura, Hezkuntza eta Barne ministerioetako ordezkariekin bildu zen Seaska Parisen, hiruren eskumena baita.


Giza katea, osasunaren alde

Igandean, goizeko 11:30etan giza katea antolatu dute Kontxako Hondartzan: Gipuzkoa bizirik, osasunaren alde! Erraustegirik ez!


Arantza Bengoetxea abokatuaren hitzaldia, gaur, kultur etxean

AMOROTO // Kurutz-Ondo Amorotoko erretiratuen elkarteak antolatuta, Arantza Bengoetxea abokatuak hitzaldia eskainiko du gaur, 18:00etan, kultur etxean. Ondoko gaiak landuko dituzte: herentzien lege berria, ezgaitasunak, familia barruko arazoak eta botere ematea.


Txotxongiloen nazioarteko erakusketak bi emanaldi egingo ditu eskualdean, lehengoa gaur Okondon

Arabako Foru Aldundiak sustatu du Txotxongiloen Nazioarteko XIII. Erakusketa eta Aiaraldean bi emanaldi egingo dituzte.

Lehenengoa gaur izango da Okondon, udal igerilekuetan, 18:00etan. Caleidoscopio taldeak “Gamusinos del Moncayo” lana eskainiko du bertan.

Laudion hitzordua abuztuaren 24an izango da Yarleku y Numenes taldearen eskutik.


Aiton-amonei egingo diete omenaldia bihar Sopelan

Adinez nagusiagoak direnei gorazarre egiteko asmoz, urtero antolatzen du ospakizuna, Sopelako Jubilatuen Etxean, Lagun Artea elkarteak. Aurten, Ines Cidrales, Aurora Zubikarai, Sabino Estankona eta Manuel Bilbao izango dira ostegun honetan, azaroak 23, 17:30etik aurrera izango den ekitaldiko protagonistak. Laurak plana bana oroigarritzat jaso eta euren aisi-lagunek osatutako koruaren abestiekin gozatzeko aukera izango dute. Horretaz gain, hilabetean zehar egin dituzten karta (briska, mus eta tute) eta igela txapelketetako sariak banatu eta Gabonetako otarre bi zozketatuko dituzte. Lehenengo saskia ospakizuneko partaideetako bati egokituko zaio; bigarrena, berriz, Lagun Artea elkarteko bazkideren bati, nahiz eta bertan ez egon. Amaitzeko, luntxa egongo da trikitrixa doinuez alaitua. Argazkian, adineko pertsona bat usoei ogia botatzen.


Vila-realen eta Real Madrilen arteko berdinketak Liga piztu du

Lotinaren taldearen aurka 1-1 berdindu zuten zuriek eta Bartzelona atzetik sei puntura jarri da sailkapenean. Mourinhok, Ozilek eta Sergio Ramosek txartel gorriak ikusi zituzten.

Fitxa teknikoa:

1 - Vila-real: Diego Lopez, Mario, Zapata, Musacchio, Joan Oriol, Bruno Soriano, Angel (Martinuccio, 68. minutuan), Cani (Camuñas, 61. minutuan), Marcos Senna, Nilmar eta Marco Ruben (De Guzman, 61. minutuan).

1 - Real Madril: Casillas, Arbeloa, Pepe, Sergio Ramos, Marcelo, Lass (Callejon, 29. minutuan), (Altintop, 46. minutuan) Khedira, Xabi Alonso, Ozil, Cristiano Ronaldo eta Benzema (Higuain, 77. minutuan).

Golak: 0-1, 62. minutuan: Cristiano Ronaldo. 1-1, 83. minutuan: Marcos Senna.

Epailea: Paradas Romero. Vila-real taldeko Nilmar, Ruben, Mario, Angel eta De Guzman eta Real Madrileko Lass, Xabi Alonso, Pepe eta Khedira txartel horiarekin zigortu zituen. Sergio Ramosi eta Ozili txartel gorria atera zien (83. minutuan). Gainera Rui Fariaeta Jose Mourinho kanporatu zituen Real Madrileko aulitik.

Atzerapausoa eman zuen Real Madrilek Madrigalen eta Bartzelona sei puntura jarri da sailkapenean. Mourinhoren mutilek neurketaren kontrola izan zuten, baina Marcos Sennaren golak taldea nahastu zuen eta Sergio Ramosek eta Ozilek, eta Jose Mourinho teknikariak eta Rui Faria prestatzaileak txartel gorriak ikusi zituzten.

Vila-real taldearentzat berdinketak zapore gozoa izan zuen, baina Real Madrilentzat porrota atzepauso nabarmena izan zen.

Zurien gola Cristiano Ronaldok lortu zuen, baina Marcos Sennak 1-1ekoa jarri zuen markagailuan. Miguel Angel Lotina bizkaitarrak puntu garrantzitsu bat eskuratu zuen Vila-realen aulkian izan duen estreinaldian.


Azterkosta erakusketa Zuloaga Etxean, Aste Berdeari lotuta

Gaur abiatuko dute Azterkosta erakusketa Zuoloaga Etxean, Hondarribiko Udaleko Ingurumen departamentuak eta hainbat eragilek antolatutako Aste Berdearen barruan. Zortzi panelez osatutako erakusketa da eta euskal kostaldeko ekosistemen informazioa zabaltzeko xedea du. Udal liburutegiko ohiko ordutegian bisitatu daiteke: astelehenetik ostiralera, 10:00etatik 13:00etara eta 16:00etatik 20:00etara, eta larunbatetan goizez bakarrik.


Turista ugari Debagoiena ezagutzen

Bisitari asko igarotzen dira urtero Debagoienetik eta aurten ere asko izan dira ibarreko bazterrak ezagutzera bertaratu direnak. Halere, orokorrean iaz baino bisitari gutxiago pasatu dira turismo bulegoetatik aditzera eman dutenez.

Turismoa Debagoienean: Tarragonako familia Bergaran

Amaitu dira oporrak askorentzako, eta uda sasoi guztietan bezala, Debagoienetik turista ugari pasatu dira aurten ere. Bisitarien joan-etorria igarri dute herri nagusietako turismo bulegoetan.

Oñatikoak honako datuak zabaldu ditu: uztaila eta abuztuan zehar 3.746 pertsona bertaratu ziren turismo bulegora. iazko zifrekin alderatuta jaitsiera igarri dute, Edurne Urteaga teknikariak azaldutakoaren arabera. Arrazoi ezberdinak ere eman ditu: "Agentziek ibilbide aldaketak egin dituzte, egun gutxiago etorri dira eta sakrifikatutako tokietako bat Oñati izan da. Egin duen eguraldia ez da aproposena izan barnealdera etortzeko. Eta agentzietatik etortzen ziren autobusak ez ziren betetzen".

Bergaran berriz, David Zapirain turismo teknikariak adierazi duenezazken hiru hilabeteotan 2.323 lagun igaro dira herritik. Ia 500 lagunek eskatu dute bisita gidatua egitea. Herria bera zein San Pedro parrokia eraberritua ezagutzeko aukera egon da, gainera.

Arrikrutzen ere jende ugari ibili da uda honetan. Uztaila eta abuztuan zehar iazko kopuru antzerakoa eduki dutela adierazi dute, nahiz eta jaitsiera txiki bat igarri. Uztailean 1.000 lagun inguru pasa dira eta abuztuan 2.000 gutxi gorabehera.

Eskoriatza aldean bestalde, iaz baino jende gehiagoren bisita jaso dute Saioa Alzua Eskoriatzako Ibarraundi museoko teknikariak aditzera eman duenez. Iaz kanpotar gehiago bertaratu baziren, aurten batez ere bertakoen presentzia igarri dutela adierazi du.

Bisita gidatu ezberdinak eskaini dituzte egunero Eskoriatzan. Hala, Zubiate labea, Atxorrotz, Elorretako errota, herria bera eta Ibarraundi Museoa bertatik bertara ezagutzeko parada egon da abuztuan zehar.

Eta Leintz Gatzagako Gatz Museoko bisitei dagokienez Aitziber Gorosabel Museoko eta Turismo Bulegoko arduradunak aditzera eman dunez, guztira 100 lagun inguru pasa dira, 12-13 pertsonako taldetan banatuta. "Batez ere katalanak, valentziarrak, galiziarrak eta euskaldunak izan dira bertaratu direnak".


Hiru lagun gehiegi izango dira, gaur gauean, 'El Conquistador' saioan

Hurrengo immunitate jokoan hirukoteka lehiatuko dira. Horrela banatuko dira lehiakideak: Ana, Odei eta Seleta; Meltxor, Gotzon eta Jass; eta Zuriñe, Aiora eta Eider.

Hirunaka elkartuko dira lehiakideak "El Conquistador del Caribe" saioaren 17. atalean, gaur. Hirukote galtzaileak arazo larri bat izango du hurrengo egunetan.

Datorren immunitate jokorako, hiruko taldeak osatzeko gonbidapena jasoko dute lehian jarraitzen duten bederatzi lehiakideek. Hasieran arazoren bat izango dute taldeak sortzeko, baina berehala konponduko dute nahasmena, kanpamentu bateratuetara iritsi aurreko taldeak kontuan izango baitituzte. Lehian jarraitzen duten hiru gorriek jarraian osatuko dute hirukotea, hordagoa jota: hirurak salbatuko dira edo elkarren aurka aritu beharko dira puyuiien arteko dueluan. Hori izango da Anaren, Odeiren eta Seletaren jokoa.

Lehen hirukotea osaturik, berdeen artean galdera bat izango dute: nor jarriko da zorioneko bikotearekin? Guztiak jarriko dira Meltxorri begira, Gotzonek eta Jassek gustuko dutelako, oso indartsua delako, beti lagundu dielako eta erraz konformatzen delako. Berak osatuko du hirukotea Jassekin eta Gotzonekin.

Beraz, azken taldea "superneskek" osatuko dute. Zuriñe, Aiora eta Eider edozeini aurre egiteko gai dira.

Denek dakite zeri egin beharko dioten aurre, eta taldeak osatu ondoren ez dago atzera buelta egiterik. Irabazleek aurrerapauso handia emango dute abenturaren azken txanpara begira; galtzaileek, aldiz, arazo latza izango dute. Lehiaketa amaierara iristen ari da, eta ikurrina lortu nahi duenak dena eman beharko du; ez dago erdibidean gelditzerik.

Ez galdu "El Conquistador del Caribe" saioaren 17. atala, gaur gauean, "Eguraldia" saioaren ostean, 22:30ean, ETB2n eta eitb.eus-en. Orain arteko atal guztiak, berriz, EiTB Nahieran atarian daude ikusgai.


Amaia Erbina: 'Lehentasuna errugbiari eman diot'

Amaia Erbina bere ametsa betetzetik gertu da. Ordiziarrak aukera asko du Rioko olinpiar jokuetan izatekoerrugbian.

Amaia Erbina bere ametsa betetzetik gertu da. Ordiziarrak aukera asko du Rioko olinpiar jokuetan izatekoerrugbian.


Ongi etorri

Txapela buruan, irria ezpainetan eta hurbilekoak besoetan agertu zara sare sozialetan. Plazer bizi bezain joankorrak eskaintzen dituzten argazkiak dira hauek. Biziak bai, presoen eta senideen sufrikarioaren bukaera agerikoa delako irudien detaile txikienetan. Baina joankorrak ere, herrira itzultzen den preso bakoitzak barnean guttienez ziega lagun bat uzten baitu, gatazkaren konponbiderako bidea amaitu gabea dela frogatzen duen testigua. Zigor kondena oso-osorik bete ondoren herriratu zara. 18 urte. 18 urte luze. Luze eta gogor. Baina oraindik 10 urte itxoin beharko duzu Euskal Herriko eremu guzietara libreki mugitzeko eskubidea berreskuratu aitzin. Duten mendeku goseaz ez dira errazki asebetetzen. Badakizu.

Aitortu behar dizut bitxi egiten zaidala ezagutzen ez dudan norbaiti singularreko bigarren pertsonan mintzatzea. Aditz jokaera atrebentzia hori barkatuko didazulakoan nago, David, baina badira errealitatea ongi borobiltzen duten eslogan batzuk. «Herriarenak zarete, maite zaituztegu» horietako bat da. 15 urte nituen Andaluzia komandoaren kontrako operazioan atxilotu zintuztetelarik. Basusarriko dantza taldean eta Gazteriak taldean lehen urratsak egiten ari ginen lagun batzuekin. Ez genuen elkar ezagutzen garai hartan. Ezta ondotik ere. Bizpahiru gutun zalantzati besterik ez dizut zirrimarratu 18 urtez. Baina hori ere barkatuko didazulakoan nago. 18 urtez, sustengu bazkariz omenaldi dantzetara, herriko bestetako ekitaldietatik paretetako pintadetara, gure irudimenezko herrikidea bezala izan zarelako azkenean.

Ongi etorri, beraz, zure etxera, David. Ongi etorri ere, Juantxo eta Lorentxa. Ongi etorri, bukatzeko, «Amnistiaren norabidean, euskal preso eta iheslariak etxera» adierazpenari. Herriko plazetan behar ditugulako, txapela buruan, irria ezpainetan, lore sorta eskuan eta senideak ondoan.


Galdakaoko Zainduz programako jarduera berrien epea irekita urtarrilaren 16ra arte

Atzo ireki zen Galdakaoko Zainduz programak, hots, mendekotasuna duten pertsonen zaintzaileei laguntza ematen dien programak, urtarriletik aurrera eskainiko dituen jarduera berrietarako izena emateko epea. Horretarako azken eguna urtarrilaren 16 izango da. Hiru izango dira oraingoan programak eskainiko dituen ekintzak.

Batetik, deskarga emozionaleko “erlaxazio-teknikak” tailerra egongo da. Honako hau, astelehenetan, arratsaldeko 15:30etik 17.00etara izango da, Torrezabal Kultur Etxean. Urtarrilaren 13tik ekainean izango da. Tailerrean parte hartzeko, ezinbestekoa da mendekotasuna duen familia kide baten zaintzailea izatea.

“Heriotza: nola kudeatu dolua” izeneko prestakuntza-jarduera izango da beste tailerretako bat. Gizarte-ekintzako instalazioetan egingo da asteazkenetan, 16:00etatik 17:30era. Tailerra urtarrilaren 29an hasi eta otsailaren 19an bukatuko da.

Bestetik, ibilaldi osasungarriak ere eskainiko ditu programak. Honako hauetan, parte-hartzaileak 15:30ean bilduko dira Ardanza parkean eta 17:00ean bueltatuko dira hasiera puntura. Urtarrilaren 20a izango jarduera honen lehenengo eguna.

Horrez gain, banakako eta taldekako laguntza psikologikorako programa ere eskainiko dute. Ostegunetan, 11:00etatik 12:30era, Torrezabal Kultur Etxeko 1. gelan.

Jardueretan izena eman nahi duten edo programari buruzko informazioa behar duten pertsonek Zainduz programara jo dezakete Galdakaoko Udaleko Gizarte Ekintza Sailean, astelehen eta asteazkenetan 10:00etatik 13:00etara, edo asteazkenetan 16:00etatik 18:00etara. Baita telefonoz deituz 94 401 05 45 zenbakira edo posta elektronikoz, zainduz@galdakao.net mezua bidaliz ere.


Eskubaloia eta futbola, asteburuko kirol agendan

Herriko kirol taldeak babestu eta animatzeko hitzordu ugari asteburuan. Futbola Harane zelaian eta eskubaloia Oiardo Kiroldegian. Segidan dituzue neurketen ordutegiak. Gogoan izan bestalde, Usurbil F.T.-k datorren oporraldirako antolatu dituen kirol txokoetan izena emateko epea ostiral honetan bertan, martxoaren 31n itxiko dutela. Xehetasunak hemen:

Futbola Haranen

Apirilak 1, larunbata

10:00 Alebin neskak:

Udarregi 5-Urnieta 6

Udarregi 6A-Astigarraga

17:00 Erregional mutilak: Usurbil F.T.-Axular K.K.E.

Apirilak 2, igandea

10:00-13:00 Topaketa: Futbol Eskola, 2007-2008:

Usurbil F.T.-Allerru K.J.K.E.

Usurbil F.T.-ren kirol txokoak

Gaztetxo futbolarien topaketa ospatu zuten aurreko oporraldian. Apirilaren erdialdean ikasleek izango dituzten atseden egunetarako kirol txokoak antolatu ditu Usurbil F.T.-k. Jada izen emateko epea ireki dute. Martxoaren 31ra arte bideratu ahalko da inskripzioa, Haranen. Kirol jarduera ezberdinetan parte hartzeko aukera eskaintzen duten txokoak, apirilaren 18tik 22ra izango dira, goizez, 09:30-12:30 artean.

Eskubaloia Kiroldegian

Apirilak 1, larunbata

09:30 Alebin mutilak, Buruntzaldea: Udarregi 5C-Udarregi 5A

09:30 Alebin mutilak, Buruntzaldea: Udarregi 6C-Udarregi 6A

10:30 Infantil neskak, Gipuzkoako Txapelketa: Udarregi B Usurbil-Ereintza Todo Terreno

11:45 Infantil neskak, Gipuzkoako Txapelketa: Udarregi A Usurbil-Aiala C Zarautz

13:00 Infantil mutilak, Gipuzkoako Txapelketa: Udarregi B Usurbil-Leizaran A

17:15 Kadete neskak, Foru Aldundiko Txapelketa: Usurbil K.E.-Dario Bus Elgoibar

19:30 Senior mutilak, 1.nazionala: Ucin Aluminio Usurbil-Anaitasuna

Apirilak 2, igandea

10:00 Alebin mutilak, Gipuzkoako Errendimenduzko Txapelketa: Usurbil K.E.-Zarautz A ZKE

11:30 Alebin neskak, Gipuzkoako Errendimenduzko Txapelketa: Usurbil K.E.-Saieko

Eskubaloia, Selekzioa

Apirilak 2, igandea

16:00 Infantil mutilen Gipuzkoako Selekzioaren entrenamendua Zarauzko Antoniano Kiroldegian. Usurbil K.E.-ko jokalari Ekaitz Ibargoien deitu dute hitzordura.

16:00 Kadete mutilen Gipuzkoako Selekzioaren entrenamendua Donostiako La Salle Kiroldegian. Usurbil K.E.-ko jokalari Eneko Furundarena deitu dute hitzordura.

Errifen zozketa

1.333 izan da Usurbil K.E.-k martxoaren 25ean eginiko errifen zozketako zenbaki saritua. Zenbaki honen jabeari, bi lagunentzako otordua egokitu zaio Aialde-Berri sagardotegian.


Juaristik irabazi eta Añaresek galdu, Iraurgi Sakibaloikoen asteburuko jardunaldian

Zilarrezko LEB ligako gizonek sasoiko hamargarren garaipena lortu zuten Baskoniaren kontra (73-61). LF2ko emakumeek, aldiz, amore eman behar izan zuten Bartzelonaren aurkako partidan (70-80).

Gazi-gozoa izan da joan den asteburua Iraurgi Saskibaloiko talde nagusientzat.

Juaristi Machines Tools ISBk 73 eta 61 hartu zuen mendean Baskonia eta, horrenbestez, denboraldiko hamargarren garaipena lortu zuen. Horri esker, Lolo Encinasen taldea Zilarrezko LEB ligako A1 multzorako sailkatzetik gerto eta hurbilago dago. Ostiraleko neurketan nabarmena izan zen Juaristiren nagusitasuna. Haseratik egin zuen ihes markagailuan, Baskonia hirugarren laurdenean aurretik jarri bazen ere, eta joko polit eta eraginkorra eginda, balio handiko garaipena lortu zuen. Spencer Reaves izan zen neurketako onena eta Kenshnro pibot berriak ere maila ona eman zuen.

Añares ISBk, aldiz, 70 eta 80 galdu zuen Bartzelonaren aurka. Kataluniako taldeak partida hasieran ihes egin zuen markagailuan, eta Añaresek, inoiz amore eman ez bazuen ere, ezinezkoa izan zuen garaipena lortzea. Davidova eta Fequiare izan ziren Añares taldeko bi onenak.

Datorren asteburuan bi taldeek larunbatean jokatuko dute. Juaristik Galizian jokatuko du, Marinen aurka; bi taldeek hamarna garaipen dituzte. Añaresek Bartzelonan jokatuko du, Lima Hortaren aurka; Iraurgikoek bederatzi garaipen dituen bitartean, Limak bost ditu.


Santelmoetako argazki bilduma

Joan da santelmoetako lehen asteburu luzea. Eguraldiak zapuztutako ekitaldi bat edo beste eta jaietan tamalez ohikoak izaten diren gorabehera batzuk alde batera utzita (lapurretak larunbat gauean, txikizioak tabernaren batean...), giro ederra izan dugu. Bi danborradak oso ondo atera dira, oso onak txosnetako kontzertuak... Eta aipatzekoa astelehen arratsaldean Odietan jokatutako pilota jaialdia. Aspaldiko partez, santelmoetan pilota hotsa entzutea oso gustagarria izan da Odieta inguruan bildutako zaleentzat (behean emaitzak). Bigarren astebururako indarrak berreskuratze aldera, argazki bilduma honetan daukazue santelmoek orain arte eman dutena, Mikel Castellanoren begietatik.

Santelmoak 2013ko egitaraua

Pilota partidak:

Goikoetxea eta Mendizabal 22-18 Irazustabarrena eta Arozena

Iribar anaiak 22-20 Iriondo eta Loiola

Ansotegi eta Uzkudun 22-21 Dorronsoro eta Irusta


Ekainaren 8ko giza katearen jarraipena elkarlanean egingo du Goienak hainbat herri hedabiderekin

Ekainaren 8an Durango eta Iruñea batuko dituen giza katearen jarraipena elkarlanean egingo dute Euskal Herriko hainbat herri hedabidek. Horien artean dago Goiena. "Apustu berezia" egingo dute egun horretan.

"Iruditzen zaigu gure komunitatearendako interes informatiboa duen ekimena dela, eta aukera aproposa dela hedabideon elkarlana sustatzeko. Apustu berezia egingo dugu, eta kalitatezko jarraipen anbiziotsua prestatzen ari gara" irakur daiteke Goienak eta gainerako herri hedabideek argitara eman duten oharrean.

Hedabide horiek, giza kate egunera bitartean, Twitterreko #elkarlanean traola erabili dute egun horretan elkarrekin egin nahi dutena adierazteko.

Zer da eskainiko dena?

Sare sozialetan jarraipen koordinatua.

Giza kate osoko argazkiak bilduko dituen mapa interaktiboa webguneetan, tartean Goiena.net-en.

Giza katea dokumentatuko da, argazkiz eta ikus-entzunezko formatuetan, lurretik eta airetik.

Irrati bidez entzungo den eta webguneetan streaming bidez zuzeneko irudiekin hornituko den ikus-entzunezko saioa.

Gauean, ordubeteko telebista saioa egunak utzi duen onenaren laburpen gisa.

Denon artean grabatutako irudirik onenekin, bideo laburpena sarean zabaltzeko.

Nork hartuko du elkarlanean?

Goienak bere hedabide guztietan egingo dio jarraipena giza kateari ekainaren 8an: Goiena.net-en, Goiena telebistan, saio berezia eskainiz gauean, eta hurrengo eguneko Goiena paperekoan.

Elkarlanean, honako hedabide hauek egingo diote jarraipen eguneratu, zehatz eta sakona giza kateari eta egun horretan antolatuko diren beste ekitaldiei:

Ahotsa

Aiaraldea

Anboto

Argia

Arrosa sarea

Barren

Berria

Goiena

Goierri Irrati-TB

Guaixe

Hamaika

Hitza

Hitzondo

Info7

Librean zuzenekoak

Naiz

Piztu

Tolosaldeko ataria

Tokikom

Topatu

Uriola

25 Geltokia

Bergara bost jaiguneetako bat

Giza katea Gure Esku Dagok antolatu du eta erabakitzeko eskubidea aldarrikatzeko, Durango eta Iruñea batu nahi ditu, eskutik eskura lotuz herritarrak. 10:00etatik 12:30ak bitartean irudikatuko da giza katea. Debagoienean, Kanpanzarretik Deskargara bitarteko 20 kilometro hartuko ditu eta Arrasate, Bergara eta Antzuola zeharkatuko ditu. Gainera, Bergara izango da bost jai guneetako bat. Besteak, Durango eta Iruñeaz gain, Lazkao eta Etxarri Aranatz.

Bergarako egitaraua

14:00 Ekitaldi berezia San Martin plazan, debagoiendarrekin eta bailara etorritako guztiekin, Gure Esku Dagoko antolatzaileek girotuta.

Ume eta familia gunea (Bideberriko txosna gunean)

Jateko gunea egongo da bertan. Batetik, txosna batean ogitartekoak eta mokadutxoak egongo dira; eta bestetik, mahaiak eta aulkiak, etxetik janaria ekartzen dutenek ere bertan egoteko aukera izan dezaten. Estalitako gunea izango da eta komunak ere egongo dira.

16:00 Irrien Lagunak.

17:30 Herrixa dantzan erromeria.

Puzgarriak, egun guztian zehar.

Apar festa, pailazoen aurretik eta ondoren.

19:30 Emon taldearekin kontzertua.

Gazteen gunea (San Martin plazan)

Bertan egongo da eszenatoki handia eta gazteen gunea izango da. Plazatik hurbil dagoen Munibe plazan jatekoa egongo da, catering zerbitzu baten eskutik. Euria eginez gero, jateko gunea Seminarioan jarriko dute. Komunak egongo dira.

15:30 Gose taldearen emanaldia.

17:30 Esne Beltzaren kontzertua.

Horiez gain, eta kontuan izanik Bergaran Pentekoste jaiak ospatzen ariko direla, Bergarako jaietako egitarauan honako ekintza hauek aurreikusten dira egun horretarako:

18:30-20:00 Euskal Herriko Errekortadore Txapelketa, zezen plazan.

Jarraipena Goienako hedabideetan

Goienako hedabideek jarraipen zabala egingo diote giza kateari, bai aurretik, bai egunean zehar eta baita ostean ere. hauxe da Goienaren hedabideetan aurreikusita dagoena:

Ekainak 4: Tertulia berezia Goiena telebistan, 22:00etan.

Ekainak 6: Erreportaje berezia Goiena paperekoan.

Ekainak 8: Jarraipen uneoroko zehatz eta zabala, Goiena.net-en

Ekainak 8: Saio berezia Goiena telebistan, 21:00etan.

Ekainak 9: Kronika zabala Goiena paperekoan.


Itziarko kopraixetarako autobus bereziak jarri ditu Lurraldebusek

Itziarren ospatzen ari diren kopraixetarako joan-etorrietarako gaueko autobus bereziak jarri ditu Lurraldebusek. Gaur gauean eta asteazken gauean izango dira busak lanean.

Gaur gauean eta goizaldean, eta asteazkenean, gauean eta goizaldean, izango da lanean autobus zerbitzu berezi hau.

Zumaiatik 22:30ean, 00:00an, 01:30ean, 03:00etan eta 04:30ean aterako dira autobusak, Patxita Etxezarreta kaleko geralekutik (Donostiako norabidean). Bueltako busak, Itziarren, 22:15ean, 23:45ean, 01:15ean, 02:45ean eta 04:15ean izango dira. Itziarko geralekua N-634 errepidekoa izango da, ostatuaren aurrean.


Aho batez onartu dute Bretxa eta ingurua berritzeko plan berezia

Udalak Bretxan egin nahi duen egitasmoak hainbat aldaketa eragingo ditu. (Argazkia: Inaxio Esnaola)

Bretxa eta ingurua berritzeko plan bereziari behin betiko onarpena eman dio Donostiako Udalbatzak. Alderdi guztiek proiektuaren alde bozkatu dute, ñabardurekin. Aurreko legealdian EH Bilduren udal gobernuak sustatu zuen plan berezia, eta oso kritikatua izan zen. EAJ eta PSE-EEren udal gobernuak, ordea, programan jaso zuen eta aurrera eraman du.

“Pozik nago udal talde guztien babesarekin. Sinetsita daukat apustua garrantzitsua dela”, esan du Eneko Goia alkateak. Jeltzaleek hasieratik EH Bilduren proposamena babestu zutela gaineratu du, nahiz eta Arraindegi eraikinean kokatu beharreko elementuen inguruan iritzi desberdina izan.

EH Bilduk Arraindegi eraikina udalarentzako berreskuratu izan ez balu proiektua ez zela abiatuko azpimarratu du Ricardo Burutaran EH Bilduren zinegotziak. “Parte Zaharrarekin zor bat kitatuko dugu. Jasotako kritika guztien ondoren, apustu egokia izan zela argi geratu da”.

Hasiera batean, PSE-EEren eta PPren udal taldeak planaren kontra agertu ziren. Sozialistek iritzia aldatu zuten, eta alderdi popularrak osasun zentroa Arraindegi eraikinean kokatzea gaizki ikusi arren, plan osoa babestu du.

Plan berezia

Bertako produktuaren betiko merkatua mantenduko du Bretxa berrituak. Hau da, Arraindegia eraikinaren kaleko mailan kokatuko da betiko merkatua. Duela gutxi iritsi dira adostasunera enpresa eta merkatuko poestuetako jabeak. Horrela, merkatuaren izaera mantendu eta tokiko produktuari zein euskal gastronomiari duen garrantzia emango diote.

Baserritarren postuak ere lekuz mugituko dira, eta San Juan kaletik Arkoak eraikinaren hegoaldeko aurrealdera pasako dira; Bretxako plaza bertara. Gaur egun plazaren erdian dagoen eraikina –Tupperware gisara ezagutzen dena– eraitsi eta plaza publiko bihurtuko dute. Ondorioz, baserritarren postuen eta betiko merkatuaren arteko bidea hobetuko da, aurrez aurre egongo direlako. Beheko solairura jaisteko sarrera lekuz aldatuko dute; plaza erdian egotetik alboan egotera pasako da, Aldamar kalera.

Arraindegia eraikina osasun zentro batek eta kirolgune batek osatuko dute. Bi instalazio horiek zerbitzu publiko berriak izango dira. Eraikinaren lehen, bigarren eta hirugarren solairuetan kokatuko dira. Osasun zentro berriak Erdialdeko eta Parte Zaharreko biztanleei eskainiko die zerbitzua. Hiru solairuetan egokituko dute zentroa.

Kirol instalazioa, aldiz, bigarren eta hirugarren solairuan kokatuko dute. Kirol anitzetarako pista estalia izango du. Instalazio bakoitzak sarrera propioa izango du Aldamar kaletik, eta ondorioz, espaloia zabalduko dute bertatik jende gehiago ibiltzea espero delako.


Terroristak

Isilik egotea egozten diogu askotan munduari, injustizien aurrean mutu geratzea. Irekitzen ez diren ahoek, zabalik daudenetan jakirik ez sartzea babesten dutelako; hitzik ateratzen ez duten ahoek, garrasika daudenetan balak sartzen dituztelako.

Beste aldera begiratzea leporatzen diogu askotan munduari, basakerien aurrean burua okertzea. Irekitzen ez diren begiek, ez dituztelako haurrak jantziko ditugun arropak josten ikusten; albora begiratzen duten begiek, ez dituztelako aurrean dagoen emakumearen begi bustiak ikusten, besoetan daraman bonbak hildako alabaren begi odolduak atzematen.

Behatzik ez mugitzea aurpegiratzen diogu askotan munduari, ankerkerien aurrean besoak gurutzatzea. Mugitzen ez diren eskuak, torturatzaileen esku bihurtzen direlako; geldi dauden behatzek, tiro egiten dutelako.

Gutxitan egozten, leporatzen, aurpegiratzen diogu geure buruari isilik egotea, beste aldera begiratzea, behatzik ez mugitzea. Eta isilik ez egotearekin, begiak ireki eta behatzak mugitzen ditugula sinetsita bizi gara, bizi nahiago dugu. «Askotan, gehiegitan, oso maiz».

Ni ere isilik ez gelditzearekin konformatzen naiz askotan, gehiegitan. Gehienera jota, beste aldera ez begiratzearekin. Badakit geldiegi ditudala besook, badakit ankerkeria askoren konplize ttiki bat naizela ni ere. Baina ahoa ireki eta badatozkit hitzak:

Nobel saridun terrorista bat haiz, Barack. Ez haiz isilik egotekoa, Israeldarrek defendatzeko eskubidea omen zeukatek, defendatzekoa? Ongi irekiak dauzkak begiak, ikusi dituk umeen gorpu zatituak lurrean, urteetako begi odolduak, lur lapurtuak. Ez hago beso gurutzatuta, armak prestatzen dizkiok Netanyahuri, Netanyahuri ere. Hi ere, Benjamin, hiltzaile koldar bat besterik ez haiz, nazka ematen didak. Eta hi, Ban Ki-moon, eta hi…


'Ofiziala'

Begoña Urroz Ibarrola ETAk ez zuela hil esanez 'El Pais' egunkariak atzo argitaratu zuen albistea izan du hizpide AIngeru Epaltza idazle nafarrak.

"Ofiziala da jadanik: Begoña Urroz Ibarrola ez zuen ETAk hil. Tira, ofiziala duela urtebete zen, baina El Pais egunkariak atzo argitaratu zuen zaharra zen berria, eta Espainiako erresuman gauzak ez dira benetan gertatzen El Pais-ek argitaratzen dituen arte. Egunkari horrek berak duela hamar urte jo zuen ontzat, titular handiak erabiliz, jende aunitzen iritziz buru-buztanik ez zuen teoria, alegia Begoña Urroz izan zela ETAren lehen biktima. Etzi, ekainak 27, 60 urte beteko dira Donostiako Amarako tren geltokian lehergailu batek eztanda egin zuenetik. Leherketak lau zauritu eta hildako bat eragin zuen: Begoña Urroz. Haren aita-amak euskaldunak ziren, Beintza-Labaiengoak. Eta hogei hilabete zituen. Neskatikoaren heriotza inoiz ez zen ETAren kontadurian sartu". Honelaxe hasi du 'Faktoria' saioko ''Sinadura'' Aingeru Epaltza idazleak.


Arramazka taldeak joko du zapatuan Irala kalean

Lasarte, Alegia eta Aguraingoak dira Arramazka taldeko kideak. Sei dira egun, baina bi kidek taldea utziko dute laster, beste proiektu baten murgiltzeko. Eguraldi txarra dela-eta Munibe plazan joko du seikoteak, gaur (20:00), Jardunen eskutik.

Euskarazko kultura eskaintza osatzea helburu, proposamen "ezberdina" eskaini gura izan dutela adierazi du Nerea Mendizabal Jarduneko kideak. Ezberdina denik ez dago zalantzarik: "Pop-rock freskoa, etiketarik gabekoa eta mezuari garrantzi handia ematen diona: euskal musikaren barruan, musika berria", da-eta Arramazka, Aitzol Lasa taldeko gitarra joleak jakinarazi duenez.

Musika ez dute kontsumorako ikusten, sorkuntzarako mekanismo moduan baizik: "Honezkero topiko bihurtu da, baina egunerokotasunak eskaintzan dizkigun arazo eta pozen inguruan idazten dugu. Eta horretarako metafora eta poesia dira gure baliabide ohikoenak". 2009ko udaberrian ekin zioten proiektuari eta beste hainbat taldetan jo izandakoak dira kide gehienak. Besteak beste, Apurka, Gartzen, Karratua Borobila Da eta Gaueko Itzalak taldeetako kide ohiek osatzen dute egungo taldea. Eta ez hori bakarrik, musika oso gertutik bizi izan dute txikitatik. Aitzol Lasa, esaterako, musika irakaslea da eta haren aita ere musika irakaslea izan zen. Eta ez da taldeko kasu bakarra. Beraz, teknika aldetik goi mailako emanaldia izango da biharkoa.

Diskoa, sanjuanetarako

Zapatuko kontzertuaren ostean bi kidek beste proiektu bati ekingo diote, taldea hankamotz utziz: "Bateria joleak eta gitarra joleak taldea utziko dute eta udarako planak dezente aldatu zaizkigu. Ahalik eta lasterren saiatuko gara kide berriak aurkitzen", dio Lasak. Izan ere, Sanjuanetarako diskoa kaleratuko dute; diskoaren aurkezpenaren osteko kontzertuak lotzeko bi kide behar dituzte.

Azkenik, eguraldi txarra egiten badu Munibe plazan izango da kontzertua.


Telmo Iruretaren iritzi artikulua Urola Kostako Hitzan

"Arriskutsuak omen dira sare sozialak. Kontuz ibili behar omen dugu Facebook, Twitter eta antzekoekin. Kontuz idazten dugunarekin eta kontuz jartzen ditugun argazkiekin. Kontuz, beti kontuz. Zergatik? Interneten dabiltzan kuxkuxeroak asko direlako".

Hala hasten da Telmo Irureta zumaiarrak Urola Kostako Hitzan argitaratutako iritzi artikulua. Gardenak garenean gara garenak du izenburua idatziak. Hemendik aurrera bere iritzia jasoko du egunkari honek.

Hemen duzue artikulua bere osotasunean.


Prentsa idatziaren iTunes

Ordainketa txikietan oinarritzen da Blendle plataforma, eta Ameriketako Estatu Batuetara iritsi da

Kazetaritza edukiei nola atera etekin ekonomikoa Interneten. Horra hedabideen arduradun askoren buruhaustea. Ez baitu ia inork formula magikorik aurkitu. Baina etekinak ateratzeko saiakerak makina bat badira nazioartean, eta horietako bat da Blendle plataforma. Egunkarietako eta aldizkarietako artikuluengatik egindako ordainketa txikietan oinarritzen da Blendle. Herbehereetan sortu zuten, 2014an; Alemaniara zabaldu zuten gero, eta, aurten, Ameriketako Estatu Batuetara iritsi da. Herrialde horretako irakurle gazteak kateatzeko helburua dute sustatzaileek.

Marten Blanksteijn eta Alexander Klopping dira Blendleren sortzaileak. Martxan jartzeko, Herbehereetako funts publiko baten laguntza jaso zuen. Lehen fasean, 56 komunikabiderekin lortu zuten akordioa, edukiak plataforman jartzeko. Kopurua handituz joan da azkeneko bi urteotan. Alemanian, 40 aldizkari eta egunkari inguru daude plataforman.

Edukien prezioak editoreek jartzen dituzte: artikuluen zatiak dira merkeenak —bederatzi zentimotik hasita—, eta erreportaje luzeak garestienak —1,99 euroraino iritsiz—. Tartean, artikuluengatik batez beste 25 zentimo ordaintzen dituzte irakurleek. Ordainketaren %30 jasotzen du Blendle enpresak, eta gainontzeko dirua komunikabidearentzat da.

Plataformak hainbat zerbitzu eskaintzen dizkio izena ematen duen irakurleari, Interneteko beste atari batzuen esperientzien parekoak. Joeren artikulu zerrenda bat aurki daiteke, adibidez. Erabiltzaileek plataformako beste erabiltzaile batzuei jarrai diezaiekete —sare sozialen moduan—, eta artikuluak gomenda ditzakete. Halaber, erabiltzaileek zuzenean artikuluak bila ditzakete, eta alertak konfiguratzeko aukera dute, hitz gakoekin.

Ameriketako Estatu Batuetan, besteak beste, The New York Times, The Washington Post, The Wall Street Journal, Time, The New York Magazine, Blooomberg Businessweek eta The Economist argitalpenen artikuluak irakur daitezke Blendlen. «Kazetaritzak webgune bat behar du herrialdeko egunkari eta aldizkari onenekin, jendeak irakurri nahi duen istorioengatik bakarrik ordain dezan», azaldu du Alexander Klopping sortzaileak. «Lagunek gomendatutako artikuluak ikusi, eta egun bakoitzeko hamar istorio onenak lortzea errazten du tresnak».

Blendlek 650.000 erabiltzaile inguru ditu Alemanian eta Herbehereetan. Publizitate blokeatzaileen gorakadaren eraginez, editore handiek halako tresnak gero eta gehiago erabiliko dituztela diote Blendleren sortzaileek.

Dropcoinek huts egin zuen

Euskal Herrian, Iñaki Sebastianek (Iruñea, 1967) Dropcoin plataforma sortu zuen iazko otsailean, idatzizko hedabideei Interneteko irakurleen dirua jasotzen laguntzeko. Blendle bezala, Dropcoin ordainketa txikietan zegoen oinarrituta. Ez zituen lortu espero bezalako emaitzak eta sarrerak, ordea, eta azaroan itxi egin behar izan zuen.


"Industriaren sektorea desazeleratzen ari da"

Euskal ekonomian igartzen ari dira munduko hazkundearen geldotzearen eraginak, baina, hala ere, bankuak baikortasunari eutsi dio: Hegoaldean 39.500 lanpostu berri iragarri ditu 2020rako.


[Galeria] Ondo ari dira lezoarrak. Kaleak, ia-ia hutsak

Lezoarrak ondo ari dira. Lanera, edo ezinbestean beste zereginetara joan behar ez duten lezoarrak etxean daude, koronabirusari aurre egiten ari dira, bakarka, eta era kolektiboan.

HITZA 15:00ak aldean izan da herriko kaleetan. Ohiko egunetan trafiko oso handia duten errepideak, autoz ia hutsik zeuden. Herriko bizitza sozialaren ikur diren plazak ere bai. Gurutze Santuaren plazan, udaltzainak prest edozer gertatzen dela ere. Etxeetako balkoietara begiratu, eta herritarren bat airea hartzen ikus zitekeen, gainontzekoak barruan. Ondo ari dira Lezon. Izan pazientzia, zain zaitezte.


Gaur erantzungo dio enpresak Getxoko zabor biltzaileen proposamenari

Getxoko zaborra biltzeko zerbitzuak hiru aste daroa greban; lanpostu suntsiketa eta soldata jaitsiera salatu dituzte. Eguaztenean egin zuten azken bi asteetako bilera bakarra.

Hiru aste dira Getxoko Cespa-Asaser enpresako langileek greba mugagabea hasi zutela. Kale garbitzaile eta hondakin biltzaileen langile batzordeak ez ditu onartzen enpresak eta Getxoko Udalak proposatu dizkieten murrizketak. Beharginek erretiratuko direnen hamabost lanpostuak betetzea, soldatak KPIaren araberako igoera izatea eta hitzarmeneko gainontzeko baldintzak errespetatzea eskatzen dute, greba amaitutzat emateko. Bi astez ez atzera ez aurrera egon dira negoziazioak. Eusko Jaurlaritzak presio egin die berriz mahaiaren bueltan esertzeko. Eta herenegun bildu ziren. Langileek proposamen berri bat egin diote enpresari. "Amore eman dugu hainbat kontutan, eta orain enpresak egin beharko du beste horrenbeste". Gaur 10:00etan jasoko dute erantzuna.

ELAk azaldu duenez, Getxoko Udalak kale garbiketa eta hondakin bilketaren zerbitzura bideratutako aurrekontu saila %40 murriztu du: ia bi milioi euroko diru sorta zen, eta 1.200.000koa da egun. Enpresaren arabera, horrek eragin du lanpostuak galtzea, lan kargak handitzea eta zerbitzuaren kalitatea okertzea. Orain arte, zabor bilketa gauez egiten zen, eta zerbitzua goizera pasatzea aztertzen ari dira. "Gauean ari direnek 300 euro gehiago jasotzen dituzte, gutxi gorabehera. Lana goizean eginez gero, sari hori galduko lukete", adierazi du Alberto Fernandez Bilbao Cespa langile batzordeko presidenteak. Egoera horretan, beharginek orain arteko lan baldintzak errespetatzeko eta mahai gainean jarritako murrizketak ez egiteko eskatu dute.

Horrez gain, euren hitzarmenaren negoziazioari berriz heltzeko eskatu dute; izan ere, 2012ko abenduan egin zen azkena. "Libre gelditzen diren lanpostuak ez dira betetzen. Ehun langile baino gehiago ginen, eta 80 inguru izango gara". Orain arte, erretiroek eraginda hutsik geratuko diren lanpostuen %100 betetzea nahi zuen langile batzordeak. Herenegun aurkeztutako proposamenean, ordea, %50era jaitsi dute zenbatekoa. "Hori da orain arte enpresak proposatzen zuen kopurua; beraz, ez onartzeak ez luke zentzurik izango". Era berean, azken urteetan soldatak izoztuta edukitzeagatik kobratu ez dutena berreskuratu gura dute.

Ez da Fernandezen lehen greba. "Duela 27 urte, lanuzteak hilabete eta hiru egun iraun zuen, eta, hartan, zabor gehiago pilatu zen kalean". Haren ustez, Eusko Jaurlaritzak ezarri dituen gutxieneko zerbitzuak gehiegizkoak dira: "Lanegunetan, gutxieneko zerbitzuak %80koak dira, eta, asteburuetan, %100ekoak". Gainera, langile batzordeak salaketa jarri du enpresak, grebalariak ordezkatzeko, kanpoko enpresa bat kontratatu duelako. "Gau batzuetan Barakaldoko langile batzuk ekarri dituzte. Gau normal batean baino kamioi gehiago irten ziren".

Bilketa egunak

"Istiluak ez daudenean, ematen du geure lana ez dela garrantzitsua. Baina grebak daudenean egiten dugunaren garrantzia azaleratzen da", dio Fernandezek. Egoera orekatzeko asmoz, asteon, Getxoko Udalak beste egun batzuk ezarri ditu hondakinak biltzeko. Hala, hondakin organikoak astelehen, eguazten, bariku eta domeketan batuko dira Areeta, Itzubaltzeta eta Neguri-Algortan, trenbidetik hondartzarantz. Ostera, martitzen, eguen eta zapatuetan Neguri-Algorta trenbidetik ibairantz eta Andra Marin egingo da. Ontziei, paper eta kartoiei dagokienez, eguazten eta domeketan jasoko dira. Tamaina handiko hondakinak hartzeko eguna eguaztena izango da. "Kamioiak Ertzaintzako autoek babestuta ateratzen dira kalera. Baina denok eskatzen dugu gauza bera, eta langile arteko elkartasun horrek lasaitasuna ematen digu".


Jon Bengoetxea: "Pertsona arruntok gauza handiak egin ditzakegu"

K35 enpresa sortu zutenetako bat da Jon Bengoetxea. Martitzenean, Garaia Berrikuntza Gunean, ekintzaileendako jardunaldi baten parte hartu zuen. Mezu baikorra plazaratu zuen Magazinean: "Ez dut talentuan hainbeste sinisten, ez bada taldean lan eginez irteten den talentu horretan. Pertsona arruntok gauza handiak egin ditzakegu, beldurrak gainetik kentzen ditugunean".


Bertiz Partzuergo Turistikoak aitzinera segitzen du

Azkenean 6 dira partzuergotik atera diren herriak, Lesaka, Bera, Sunbilla, Doneztebe, Elgorriaga eta Donamaria

Udal batzuk utzi badute ere Bertiz Partzuergo Turistikoko batzarrak aitzinera segitzea erabaki du aho batez. Jakinarazi dutenez, partzuergoak langile bat hartuko du, zuzendari, kudeatzaile eta animatzaile lanak beteko dituenak. Bidenabar hainbat sailetan banatuko den, eta proiektu konkretuetan bermatuko den, funtzionatzeko manera berria estreinatuko dute hemendik aitzinera.

Hala ere erakundearen esparrua nabarmen murriztuko da 6 herri aterako baitira. Bera, Lesaka, Donamaria eta Elgorriaga idatziz jakinarazi zuten, eta Doneztebe eta Sunbillak batzarra aprobetxatu zuten haien asmoaren berri emateko. Elgorriagako ordezkariak zioenez, momentuz partzuergotik ateratzea erabaki dute baina erakundearen funtzionamendua hobetzen bada berriz sartzea hausnartuko lukete.

Segitzeko erabakia hartu eta, partzuergoko presidenteak, Andres Etxenikek jakinarazi zuen hemendik hilabete baten buruan bertze batzar bat eginen dutela. Orduan proiektu eta idei berriak aztertuko dituzte. Eskualdeko proiektu orokorrak eramateaz gain, proiektu partikularrak dituzten elkarteekin lan egiten segitu nahi dute.

Langileei dagokionez, dinamizatzailea den pertsona hartu nahi dute. Momentuz nahikoa iruditzen zaie Etxenikek adierazi duenez. Partzuergoarentzat, 6 herrien hauen ateratzeak ez du arazo ekonomikoa sortzen baizik eta teknikoa. Gaur egun erakundearen ekonomia orekatua dago baina hemendik aitzinera partzuergotik at gelditutako herrietan diren kide pribatuen arazoa konpondu beharko dute. Bestalde Bidasoa bide berdearen proiektua zintzilik geldi daiteke atera diren 4 herritan barna pasatzen baita.

Ekonomia ikuspegitik ere izanen du hala ere eragina. Diru sarreren aldetik aitzineko urteetan baino 20 800 euro guttiago eskuratuko ditu. Hori dela eta, egoera berriari moldatu beharko dute eramen dituzten proiektuetan, hala nola esku-paperak, mapak eta iragarikak egiterakoan.


Errenteria-Oreretako kirol taldeen asteburuko partidak

Oiarsoren Emakumeen Senior taldea

Oiarso Saskibaloi taldeko emakumeen senior taldea ezin hobe hasi du denboraldia. Bi partidetatik biak irabazita, liderra da sailkapen taulan. Asteburu honetan, Urretxun izango dira errenteriarrak Ayma Goierriren aurka jokatzen.

FUTBOLA

Erregional Ohorezko Maila

Touring-Amaikak bat (lar. 16:30) Errenteriako Fanderia zelaian.

Lehenengo Erregionala

Beti Ona-Orereta Kafea (igan. 16:30) Errenteriako Beraun zelaian.

Emakumeen Igoera fasea

Touring-Santo Tomas (lar. 18:15) Errenteriako Fanderia zelaian.

ESKUBALOIA

Espainiako Lehen Maila

Jacar San Antonio-Ereintza Aguaplast (lar. 20:00) Iruñeako Arrosadia pabiloian.

Emakumeen Euskal Liga

Aratz-Ereintza Barymont (lar. 17:45) Zarauzko kiroldegian.

Gizonen Euskal Liga

Aloña Mendi-Ereintza (lar. 18:15) Oñatiko Zubikoan Kiroldegian.

ARETO FUTBOLA

Bigarren Maila

Ostiko Sindikato-Powers Rangers (ostir. 21:00) Errenteriako Beraungo Frontoian.

Hirugarren Maila

Stokke-Gamon KE (lar. 16:00) Pasai Donibanen.

Gamon KE B Tanatorio Oarso- Berrantol (igan. 10:30) Errenteriako beraungo Frontoian.

SASKIBALOIA

Emakumeen Senior Maila.

Ayma-Grupo EME Oiarso (lar. 16:00) Urretxuko Aldirikiroldegian.


Euskaraldiari amaiera emateko ekitaldia eta ‘Gorria’ ikuskizuna izango dira gaur Basaurin

Amaiera izango du gaur, abenduak 4, Euskaraldia ariketa sozialak. Basaurin “ekitaldi xumea” antolatu dute Social Antzokian 19:00etan, eta besteak beste, Euskaraldia Basauri 2020 izan denaren laburpen bideoa proiektatuko dute, eta herri batzordeko arduradunek eta Asier Iragorri Basauriko alkateak hitza hartuko dute. Ondoren, ‘Gorria’ ikuskizuna izango da Miren Amuriza bertsolariarekin eta Askoa Etxebarrieta ‘La pulga’ dantzariarekin.

Ateak 18:30ean irekiko dituzte eta ekitaldia 19:00etan hasiko da. Ondoren, ‘Gorria’ ikuskizunari hasiera emango diote. Ekitaldia ikusteko ‘Gorria’ ikuskizuneko sarrera erosi beharko dute interesdunek Social Antzokiko leihatilan edo webgunean. Sarrera orokorra 10 euroan dago salgai, Social Antzokiko bazkideek 6,50 euro ordainduko dituzte eta Gazte Txartela dutenek 7 euro.

Hausnarketa saioa abenduaren 10ean

Bigarren Euskaraldia bukatu eta astebetera hausnarketa saioa antolatuko dute Basaurin. Abenduaren 10ean izango da saio hori Ibaigane Kultur Etxean 19:00etan. Euskaraldia Basaurin egindako ibilbidearen laburpena, izen-emateen datuak, indarguneak eta ahulguneak edota herri batzordearen dinamika azalduko dituzte. Era berean, herritarren iritziak jasoko dituzte Euskaraldia Basauriko arduradunek.